title: 2012/780/: Sklep Komisije z dne 5. decembra 2012 o pravicah dostopa do evropske osrednje zbirke varnostnih priporočil in odgovorov nanje, ustanovljene s členom 18(5) Uredbe (EU) št. 996/2010 Evropskega parlamenta in Sveta o preiskavah in preprečevanju nesreč in incidentov v civilnem letalstvu ter razveljavitvi Direktive 94/56/ES Besedilo velja za EGP

text:
               14.12.2012

               SL

               Uradni list Evropske unije

               L 342/46

         SKLEP KOMISIJE
   z dne 5. decembra 2012
   o pravicah dostopa do evropske osrednje zbirke varnostnih priporočil in odgovorov nanje, ustanovljene s členom 18(5) Uredbe (EU) št. 996/2010 Evropskega parlamenta in Sveta o preiskavah in preprečevanju nesreč in incidentov v civilnem letalstvu ter razveljavitvi Direktive 94/56/ES
   (Besedilo velja za EGP)
   (2012/780/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 996/2010 Evropskega parlamenta in Sveta z dne 20. oktobra 2010 o preiskavah in preprečevanju nesreč in incidentov v civilnem letalstvu ter razveljavitvi Direktive 94/56/ES (1), zlasti člena 18(5) Uredbe,
   ob upoštevanju naslednjega:

               (1)

               Evropska komisija je v skladu s členom 18(5) Uredbe (EU) št. 996/2010 oblikovala evropsko podatkovno bazo varnostnih priporočil, ki je začela delovati februarja 2012.

               (2)

               V skladu s členom 18(5) Uredbe (EU) št. 996/2010 podatkovna baza iz odstavka 1 vključuje vsa varnostna priporočila, ki jih v skladu s členom 17(1) in (2) izdajo organi za preiskave v zvezi z varnostjo, in odgovore nanje. Prav tako vsebuje varnostna priporočila, ki so jih organi za preiskave v zvezi z varnostjo prejeli od tretjih držav.

               (3)

               Organi za preiskave v zvezi z varnostjo imajo v skladu s členom 7(3)(g) Uredbe (EU) št. 996/2010 neomejen dostop do podatkovne baze iz odstavka 1.

               (4)

               Komisija je v skladu s členom 7(3)(a) Uredbe (EU) št. 996/2010 evropsko omrežje organov za preiskave v zvezi z varnostjo civilnega letalstva prosila za mnenje.

               (5)

               Varnostna priporočila so implicitno javna, saj pogosto povzemajo poročila preiskav v zvezi z varnostjo, ki imajo v skladu z Uredbo (EU) št. 996/2010 javni status. Poleg tega se varnostna priporočila lahko izdajo v obliki pisem, vmesnih izjav/poročil ali varnostnih študij. V vseh navedenih primerih njihova javna dostopnost za naslovnike pomeni močno spodbudo, da nanje odgovorijo in izboljšajo varnost letalskega sistema.

               (6)

               Status odgovorov na varnostna priporočila ni opredeljen v Uredbi (EU) št. 996/2010 –

         SPREJELA NASLEDNJI SKLEP:
   Člen 1
   Vsebina
   V tem sklepu so določena merila za pravice dostopa do evropske podatkovne baze varnostnih priporočil, ki je bila ustanovljena v skladu s členom 18(5) Uredbe (EU) št. 996/2010 o preiskavah in preprečevanju nesreč in incidentov v civilnem letalstvu ter vsebuje varnostna priporočila, ki so jih izdali ali prejeli organi za preiskave v zvezi z varnostjo, in odgovore nanje.
   Člen 2
   Status varnostnih priporočil
   Vsa varnostna priporočila, ki jih vsebuje podatkovna baza iz člena 1, se z objavo na javnem spletišču dajo na voljo splošni javnosti.
   Člen 3
   Status odgovorov na varnostna priporočila
   1.   Dostop do odgovorov na varnostna priporočila je omejen na naslovnike varnostnih priporočil.
   2.   Vsak naslovnik varnostnega priporočila, zlasti organi držav članic za civilno letalstvo in Evropska agencija za varnost v letalstvu, lahko zahteva dostop do odgovorov, ki jih vsebuje podatkovna zbirka iz člena 1. Tudi organi za preiskave v zvezi z varnostjo zunaj Evropske unije lahko zahtevajo dostop do odgovorov, ki jih vsebuje podatkovna zbirka iz člena 1.
   3.   Naslovniki varnostnih priporočil svojo zahtevo naslovijo na Evropsko komisijo.
   4.   Evropska komisija zahtevo oceni in za vsak primer posebej odloči, ali je upravičena in izvedljiva.
   Člen 4
   Uporaba informacij iz podatkovne baze
   Varnostna priporočila in odgovori nanje se ne uporabljajo za pripisovanje krivde ali odgovornosti.
   Člen 5
   Status dogodkov v civilnem letalstvu, povezanih z varnostnimi priporočili
   Dostop do dogodkov v civilnem letalstvu, povezanih z varnostnimi priporočili iz člena 1, je opredeljen v Uredbi Komisije (ES) št. 1321/2007 z dne 12. novembra 2007 o določitvi izvedbenih pravil za vključitev informacij o dogodkih v civilnem letalstvu, izmenjanih v skladu z Direktivo 2003/42/ES Evropskega parlamenta in Sveta, v centralno podatkovno bazo (2) in v Uredbi Komisije (ES) št. 1330/2007 z dne 24. septembra 2007 o določitvi izvedbenih pravil za razširjanje informacij zainteresiranim strankam o dogodkih v civilnem letalstvu iz člena 7(2) Direktive 2003/42/ES Evropskega parlamenta in Sveta (3).
   Člen 6
   Dostop do dokumentov in varstvo osebnih podatkov
   Ta sklep se uporablja brez poseganja v Uredbo Evropskega parlamenta in Sveta (ES) št. 1049/2001 z dne 30. maja 2001 o dostopu javnosti do dokumentov Evropskega parlamenta, Sveta in Komisije (4).
   Ta sklep se uporablja v skladu z Direktivo Evropskega parlamenta in Sveta 95/46/ES z dne 24. oktobra 1995 o varstvu posameznikov pri obdelavi osebnih podatkov in o prostem pretoku takih podatkov (5) ter Uredbo (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (6).
   Člen 7
   Začetek veljavnosti
   Ta sklep začne veljati na dan objave v Uradnem listu Evropske unije.

      V Bruslju, 5. decembra 2012

            Za Komisijo

            Predsednik

         José Manuel BARROSO

      (1)  UL L 295, 12.11.2010, str. 35.

      (2)  UL L 294, 13.11.2007, str. 3.

      (3)  UL L 295, 14.11.2007, str. 7.

      (4)  UL L 145, 31.5.2001, str. 43.

      (5)  UL L 281, 23.11.1995, str. 31.

      (6)  UL L 8, 12.1.2001, str. 1.


title: Sklep (EU, Euratom) 2015/934 predstavnikov vlad držav članic z dne 12. junija 2015 o imenovanju generalnega pravobranilca Sodišča

text:
               18.6.2015

               SL

               Uradni list Evropske unije

               L 151/24

         SKLEP (EU, Euratom) 2015/934 PREDSTAVNIKOV VLAD DRŽAV ČLANIC
   z dne 12. junija 2015
   o imenovanju generalnega pravobranilca Sodišča
   PREDSTAVNIKI VLAD DRŽAV ČLANIC EVROPSKE UNIJE SO –
   ob upoštevanju Pogodbe o Evropski uniji in zlasti člena 19 Pogodbe,
   ob upoštevanju Pogodbe o delovanju Evropske unije ter zlasti členov 253 in 255 Pogodbe,
   ob upoštevanju Pogodbe o ustanovitvi Evropske skupnosti za atomsko energijo in zlasti člena 106a(1) Pogodbe,
   ob upoštevanju naslednjega:

               (1)

               Mandati štirinajstih sodnikov in štirih generalnih pravobranilcev Sodišča potečejo 6. oktobra 2015. Poleg tega se je z učinkom od 7. oktobra 2015 število generalnih pravobranilcev Sodišča na podlagi Sklepa Sveta 2013/336/EU (1) povečalo na enajst. Treba bi bilo opraviti imenovanja za obdobje od 7. oktobra 2015 do 6. oktobra 2021.

               (2)

               Na mesto generalnega pravobranilca Sodišča je bil predlagan Michal BOBEK.

               (3)

               Odbor, ustanovljen na podlagi člena 255 Pogodbe o delovanju Evropske unije, je podal mnenje o ustreznosti Michala BOBKA za opravljanje nalog generalnega pravobranilca Sodišča –

         SPREJELI NASLEDNJI SKLEP:
   Člen 1
   Michal BOBEK se imenuje za generalnega pravobranilca Sodišča za obdobje od 7. oktobra 2015 do 6. oktobra 2021.
   Člen 2
   Ta sklep začne veljati dan po objavi v Uradnem listu Evropske unije.

      V Bruslju, 12. junija 2015

            Predsednica

         I. JUHANSONE

      (1)  Sklep Sveta 2013/336/EU z dne 25. junija 2013 o povečanju števila generalnih pravobranilcev Sodišča Evropske unije (UL L 179, 29.6.2013, str. 92).


title: 2007/768/ES: Sklep Sveta z dne 19. novembra 2007 o sprejetju Protokola o spremembi Sporazuma TRIPS, podpisanega 6. decembra 2005 v Ženevi, v imenu Evropske skupnosti

text:
               29.11.2007

               SL

               Uradni list Evropske unije

               L 311/35

         SKLEP SVETA
   z dne 19. novembra 2007
   o sprejetju Protokola o spremembi Sporazuma TRIPS, podpisanega 6. decembra 2005 v Ženevi, v imenu Evropske skupnosti
   (2007/768/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti člena 133(5) v povezavi s prvim stavkom prvega pododstavka odstavka člena 300 (2) in drugega pododstavka člena 300 (3) Pogodbe,
   ob upoštevanju predloga Komisije,
   ob upoštevanju privolitve Evropskega parlamenta (1),
   ob upoštevanju naslednjega:

               (1)

               Na četrtem zasedanju Ministrske konference Svetovne trgovinske organizacije (v nadaljevanju „STO“), 14. novembra 2001 v Dohi, je bila sprejeta Deklaracija o Sporazumu TRIPS in javnem zdravju (dokument STO: WT/MIN(01)/DEC/2).

               (2)

               Odstavek 6 te deklaracije Svetu za Sporazum TRIPS nalaga, da najde hitro rešitev težav, s katerimi se lahko soočijo članice STO, ki nimajo zadostnih ali nobenih proizvodnih zmogljivosti v farmacevtskem sektorju pri učinkoviti uporabi prisilnega odstopa izkoriščanja patentov v skladu s Sporazumom o trgovinskih vidikih pravic intelektualne lastnine (v nadaljevanju „Sporazum TRIPS“).

               (3)

               Generalni svet STO je 30. avgusta 2003 sprejel začasni sklep o izvajanju odstavka 6 Deklaracije iz Dohe o Sporazumu TRIPS in javnem zdravju.

               (4)

               Odstavek 11 navedenega sklepa določa, da ta sklep, vključno z odpovedmi, odobrenimi v njem, za vsako članico preneha veljati na dan, ko za državo članico začne veljati sprememba k Sporazumu TRIPS, ki nadomesti njegove določbe.

               (5)

               Da bi sklep z dne 30. avgusta 2003 spremenil v spremembo k Sporazumu TRIPS, je Generalni svet STO 6. decembra 2005 sprejel Protokol o spremembi Sporazuma TRIPS in ga predložil v sprejetje članicam STO.

               (6)

               Odstavek 3 Protokola določa, da ga članice lahko sprejmejo do 1. decembra 2007 ali do poznejšega datuma, če tako določi Ministrska konferenca.

               (7)

               Komisija je v imenu Skupnosti sodelovala v pogajanjih glede Protokola.

               (8)

               V skladu s členom 133(5) Pogodbe je Skupnost pristojna za sklepanje sporazumov na področju komercialnih vidikov intelektualne lastnine.

               (9)

               Protokol bi bilo treba sprejeti v imenu Skupnosti.

               (10)

               V svoji listini o sprejetju bi morala Skupnost v skladu s členom 300(7) Pogodbe potrditi tudi, da bo Protokol za njene države članice zavezujoč –

         SKLENIL:
   Člen 1
   Protokol o spremembi Sporazuma TRIPS, podpisan 6. decembra 2005 v Ženevi, se sprejme v imenu Skupnosti.
   Besedilo Protokola je priloženo temu sklepu.
   Člen 2
   Predsednik Sveta je pristojen za imenovanje osebe, pooblaščene za deponiranje listin o sprejetju Protokola pri generalnem direktorju STO.
   Člen 3
   V svoji listini o sprejetju Skupnost v skladu s členom 300(7) Pogodbe potrjuje, da bo Protokol za njene države članice zavezujoč.

      V Bruslju, 19. novembra 2007

            Za Svet

            Predsednik

         L. AMADO

      (1)  Privolitev z dne 24. oktobra 2007 (še ni objavljena v Uradnem listu).
    ---documentbreak---

               29.11.2007

               SL

               Uradni list Evropske unije

               L 311/37

         PREVOD
   PROTOKOL
   o spremembi Sporazuma TRIPS
   ČLANICE SVETOVNE TRGOVINSKE ORGANIZACIJE SO SE –
   OB UPOŠTEVANJU SKLEPA Generalnega sveta v dokumentu WT/L/641, sprejetega v skladu z odstavkom 1 člena X Sporazuma iz Marakeša o ustanovitvi Svetovne trgovinske organizacije („Sporazum STO“) –
   DOGOVORILE O NASLEDNJEM:

               1.

               Sporazum o trgovinskih vidikih pravic intelektualne lastnine („Sporazum TRIPS“) se z začetkom veljavnosti Protokola v skladu z odstavkom 4 spremeni, kakor je določeno v Prilogi k temu protokolu, tako da se za člen 31 vstavi člen 31a ter da se Priloga k Sporazumu TRIPS vstavi za člen 73.

               2.

               Zadržki v zvezi s katero koli določbo tega protokola ne smejo biti vstavljeni brez privolitve ostalih članic.

               3.

               Ta protokol članice lahko sprejmejo do 1. decembra 2007 ali do poznejšega datuma, če tako določi Ministrska konferenca.

               4.

               Ta protokol začne veljati v skladu z odstavkom 3 člena X Sporazuma STO.

               5.

               Ta protokol se deponira pri generalnem direktorju Svetovne trgovinske organizacije, ki v skladu z odstavkom 3 vsaki članici nemudoma pošlje njegov potrjeni dvojnik in uradno obvestilo o vsakem njegovem sprejetju.

               6.

               Ta protokol se registrira v skladu z določbami člena 102 Ustanovne listine Združenih narodov.

      V Ženevi, šestega decembra dva tisoč pet, v enem izvodu v angleškem, francoskem in španskem jeziku, od katerih so vsi verodostojni.

   PRILOGA K PROTOKOLU O SPREMEMBI SPORAZUMA TRIPS
   Člen 31a
   1.   Obveznosti članice izvoznice v skladu s členom 31(f) se ne uporabljajo v zvezi z njeno dodelitvijo prisilne licence, kolikor je to nujno za namene proizvodnje farmacevtskega/-ih izdelka/-ov in njegovega/njihovega izvoza v upravičeno/-e članico/-e uvoznico/-e v skladu s pogoji iz drugega odstavka Priloge k temu sporazumu.
   2.   Kadar članica izvoznica prisilno licenco odobri v okviru sistema iz tega člena in Priloge k temu sporazumu, se v tej članici v skladu s členom 31(h) članici uvoznici za uporabo, ki je bila odobrena v članici izvoznici, izplača ustrezno nadomestilo, pri čemer se upošteva tržna vrednost. Kadar je prisilna licenca odobrena za iste izdelke v upravičeni članici uvoznici, se obveznost te članice v skladu s členom 31(h) ne uporablja v zvezi s tistimi izdelki, za katere se nadomestilo v skladu s prvim stavkom tega odstavka plača v članici izvoznici.
   3.   Zaradi uporabe ekonomije obsega za povečanje kupne moči za farmacevtske izdelke ter spodbujanje njihove lokalne proizvodnje: kadar je država v razvoju ali najmanj razvita država članica STO podpisnica regionalnega trgovinskega sporazuma v smislu člena XXIV GATT 1994 in sklepa z dne 28. novembra 1979 o vzajemnosti različne in ugodnejše obravnave ter večjemu sodelovanju držav v razvoju (L/4903), kar po aktualnem seznamu Združenih narodov velja za vsaj polovico trenutnih članic, se obveznost te članice v skladu s členom 31(f) ne uporablja v obsegu, ki je potreben, da se farmacevtski izdelek, proizveden ali uvožen po prisilni licenci v tej članici, izvaža na trge drugih držav v razvoju ali najmanj razvitih držav, podpisnic regionalnega trgovinskega sporazuma, ki imajo isti problem na področju javnega zdravja. Dogovorjeno je, da to ne bo poseglo v ozemeljsko naravo zadevnih patentnih pravic.
   4.   Članice v skladu s pododstavkoma 1(b) in 1(c) člena XXIII GATT 1994 ne izpodbijajo nobenih ukrepov, sprejetih v skladu z določbami tega člena in Priloge k temu sporazumu.
   5.   Ta člen in Priloga k temu sporazumu ne posegata v pravice, obveznosti in prožnost, ki jih članice imajo v skladu z določbami tega sporazuma in niso zajete v odstavkih (f) in (h) člena 31, vključno s tistimi, ki so bile potrjene v Izjavi o Sporazumu TRIPS in javnem zdravju (WT/MIN(01)/DEC/2), niti v njihovo razlago. Prav tako ne posegajo v obseg izvoza, ki ga omogočajo določbe člena 31(f) za farmacevtske izdelke.

      PRILOGA K SPORAZUMU TRIPS

                  1.

                  Za namene člena 31a in te priloge:

                              (a)

                              „farmacevtski izdelek“ pomeni vsak patentirani izdelek ali izdelek, proizveden po patentiranem postopku, v farmacevtskem sektorju, ki je potreben za reševanje težav na področju javnega zdravja, kakor so opredeljene v prvem odstavku Deklaracije o Sporazumu TRIPS in javnem zdravju (WT/MIN(01)/DEC/2). Dogovorjeno je, da sem sodijo aktivne sestavine, potrebne za njegovo proizvodnjo, ter kompleti za diagnosticiranje, potrebni za njegovo uporabo (1);

                              (b)

                              „upravičena članica uvoznica“ pomeni vsako najmanj razvito državo članico in katero koli drugo članico, ki je Svet za TRIPS obvestila (2) o svoji nameri, da uporabi sistem, določen v členu 31a in tej prilogi („sistem“), kot uvoznica, pri čemer se razume, da članica lahko kadar koli uradno sporoči, da bo uporabila sistem v celoti ali v omejenem obsegu, na primer samo v primeru izrednih razmer na državni ravni ali v drugih izredno nujnih primerih ali v primerih javne nekomercialne uporabe. Opozoriti je treba, da nekatere članice ne bodo uporabile sistema kot članice uvoznice (3) in da so nekatere članice izjavile, da bodo sistem, če že, uporabile samo v primeru izrednih razmer na državni ravni ali v drugih izredno nujnih primerih;

                              (c)

                              „članica izvoznica“ pomeni članico, ki uporablja sistem za proizvodnjo farmacevtskih izdelkov ter za njihov izvoz v upravičeno članico uvoznico.

                  2.

                  Pogoji iz odstavka 1 člena 31a so:

                              (a)

                              upravičena/-e članica/-e uvoznica/-e (4) v uradnem obvestilu (5) Svetu za TRIPS:

                                          (i)

                                          navede imena in pričakovano količino potrebnih izdelkov (5);

                                          (ii)

                                          potrdi, da je upravičena članica uvoznica, ki ne spada med najmanj razvite države članice, na enega izmed načinov, določenih v dodatku k tej prilogi, ugotovila, da v farmacevtskem sektorju za zadevni/-e izdelek/-e nima zadostnih ali nobenih proizvodnih zmogljivosti in

                                          (iii)

                                          potrdi, da je v primeru, ko je farmacevtski izdelek patentiran na njenem ozemlju, odobrila ali namerava dodeliti prisilno licenco v skladu s členoma 31 in 31a tega sporazuma in določbami te priloge (6);

                              (b)

                              prisilna licenca, ki jo izda članica izvoznica v okviru sistema, vključuje naslednje pogoje:

                                          (i)

                                          po licenci se lahko proizvede samo količina, potrebna za zadostitev potreb upravičene/-ih članice/članic uvoznice/uvoznic, celotna proizvodnja pa se izvozi v članico/-e, ki je/so svoje potrebe sporočila/-e Svetu za TRIPS;

                                          (ii)

                                          izdelki, proizvedeni po licenci, se s posebno etiketo ali oznako jasno označijo kot proizvedeni v okviru sistema. Dobavitelji morajo takšne izdelke razločevati s posebno embalažo in/ali posebnim obarvanjem/oblikovanjem izdelkov, pod pogojem, da je takšno razločevanje izvedljivo in bistveno ne vpliva na ceno in

                                          (iii)

                                          pred začetkom odpremljanja pridobitelj licence na spletni strani (7) objavi naslednje podatke:

                                                      —

                                                      količine, dobavljene v vse namembne kraje, kakor je navedeno v alinei (i) zgoraj, in

                                                      —

                                                      posebne značilnosti izdelka/-ov, kakor so navedene v alinei (ii) zgoraj;

                              (c)

                              članica izvoznica Svet za TRIPS uradno obvesti (8) o dodelitvi licence, vključno s pogoji dodelitve (9). Predloženi podatki vključujejo ime in naslov pridobitelja licence, izdelek/-e za katerega/-e je bila odobrena licenca, količina, za katero je bila odobrena, državo/-e, v katero/-e se bo izdelek dobavljal, ter trajanje licence. V uradnem obvestilu je naveden naslov spletišča, navedenega v pododstavku(b)(iii) zgoraj.

                  3.

                  Da se izdelki, uvoženi v okviru sistema, uporabijo za namene na področju javnega zdravja, navedene pri uvozu, upravičene članice uvoznice za preprečitev ponovnega izvoza izdelkov, ki so bili uvoženi na njihova ozemlja v okviru sistema, sprejmejo ustrezne ukrepe v okviru svojih zmožnosti, ki so sorazmerni z njihovimi administrativnimi zmogljivostmi in tveganjem preusmeritve trgovine. V primeru, da se upravičena članica uvoznica, ki je država članica v razvoju ali najmanj razvita država članica, sooči s težavami pri izvajanju te določbe, razvite države članice na njeno prošnjo in pod skupno dogovorjenimi pogoji zagotovijo tehnično in finančno sodelovanje, da bi omogočile njeno izvajanje.

                  4.

                  Članice s sredstvi, ki jih zahteva že ta sporazum, zagotovijo razpoložljivost učinkovitih pravnih sredstev, s katerimi na svojem ozemlju preprečijo uvoz in prodajo izdelkov, proizvedenih v okviru sistema in usmerjenih na njihove trge neskladno z določbami. Če katera koli članica meni, da so takšni ukrepi za ta namen nezadostni, lahko zadevo na njeno prošnjo preuči Svet za TRIPS.

                  5.

                  Zaradi uporabe ekonomije obsega za povečanje kupne moči za farmacevtske izdelke ter omogočanje njihove lokalne proizvodnje, je dogovorjeno, da je treba spodbujati razvoj sistemov, ki omogočajo dodelitev regionalnih patentov, ki se bodo uporabljali v članicah, opisanih v odstavku 3 člena 31a. V ta namen se razvite države članice zavezujejo, da bodo zagotovile tehnično sodelovanje v skladu s členom 67 tega sporazuma, tudi v povezavi z drugimi ustreznimi medvladnimi organizacijami.

                  6.

                  Članice se zavedajo potrebe po spodbujanju prenosa tehnologije in povečevanju zmogljivosti v farmacevtskem sektorju, da bi se rešile težave, s katerimi se soočajo članice, ki nimajo zadostnih ali nobenih proizvodnih zmogljivosti v farmacevtskem sektorju. V ta namen se upravičene članice uvoznice in članice izvoznice spodbuja, da uporabijo sistem tako, da se bodo čim prej približale temu cilju. Članice se zavežejo, da bodo skupaj pozornost namenile prenosu tehnologije in povečevanju zmogljivosti v farmacevtskem sektorju pri delu, ki ga morajo opraviti v skladu s členom 66.2 tega sporazuma in odstavkom 7 Deklaracije o Sporazumu TRIPS in javnem zdravju, ter pri vsakem drugem delu Sveta za TRIPS na tem področju.

                  7.

                  Svet za TRIPS vsako leto preveri delovanje sistema, da bi zagotovil njegovo učinkovitost, ter o njegovem delovanju vsako leto poroča Generalnemu svetu.

      DODATEK K PRILOGI K SPORAZUMU TRIPS
      Ocena proizvodnih zmogljivosti v farmacevtskem sektorju
      Za najmanj razvite države članice velja, da nimajo zadostnih ali nobenih proizvodnih zmogljivosti v farmacevtskem sektorju.
      Za druge upravičene članice uvoznice se nezadostnost ali odsotnost proizvodnih zmogljivosti za zadevni/–e izdelek/-lke ugotavlja na naslednje načine:

                  (i)

                  zadevna članica ugotovi, da nima proizvodnih zmogljivosti v farmacevtskem sektorju
                  ali

                  (ii)

                  kadar članica ima nekaj proizvodnih zmogljivosti, jih preuči in ugotovi, da so, z izvzetjem zmogljivosti v lasti ali pod nadzorom lastnika patenta, trenutno nezadostne za zadostitev njenih potreb. Ko se ugotovi, da so takšne zmogljivosti postale zadostne za zadostitev potreb članice, se sistem preneha uporabljati.

      (1)  Ta pododstavek ne posega v pododstavek 1(b).

      (2)  Dogovorjeno je, da tega uradnega obvestila ni treba potrditi nobenemu organu STO, da se lahko uporabi sistem.

      (3)  Avstralija, Kanada, Evropske skupnosti, za namene člena 31a in te priloge, s svojimi državami članicami, Islandija, Japonska, Nova Zelandija, Norveška, Švica in Združene države.

      (4)  Skupna uradna obvestila s podatki, zahtevanimi v tem pododstavku, lahko pripravijo regionalne organizacije iz odstavka 3 člena 31a v imenu upravičenih članic izvoznic, ki uporabljajo sistem in z njimi sodelujejo, če se le-te s tem strinjajo.

      (5)  Uradno obvestilo bo Sekretariat STO za javnost objavil na spletni strani spletišča STO, namenjeni sistemu.

      (6)  Ta pododstavek ne posega v člen 66.1 tega sporazuma.

      (7)  Pridobitelj licence lahko v ta namen uporabi svoje spletišče ali, s pomočjo Sekretariata STO, spletno stran na spletišču STO, namenjeno sistemu.

      (8)  Dogovorjeno je, da tega uradnega obvestila ni treba potrditi nobenemu organu STO, da se lahko uporabi sistem.

      (9)  Uradno obvestilo bo Sekretariat STO za javnost objavil na spletni strani STO, namenjeni sistemu.


title: 2013/457/EU: Sklep Sveta z dne 16. septembra 2013 o imenovanju sodnika Sodišča za uslužbence Evropske unije

text:
               18.9.2013

               SL

               Uradni list Evropske unije

               L 247/37

         SKLEP SVETA
   z dne 16. septembra 2013
   o imenovanju sodnika Sodišča za uslužbence Evropske unije
   (2013/457/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti četrtega odstavka člena 257 Pogodbe,
   ob upoštevanju Pogodbe o ustanovitvi Evropske skupnosti za atomsko energijo in zlasti odstavka 1 člena 106a Pogodbe,
   ob upoštevanju naslednjega:

               (1)

               Po odstopu Irene BORUTA s 1. oktobrom 2013 bi bilo treba v skladu s členom 2 in členom 3(1) Priloge I k Protokolu št. 3 o Statutu Sodišča Evropske unije, ki je priložen Pogodbi o Evropski uniji, Pogodbi o delovanju Evropske unije in Pogodbi o ustanovitvi Evropske skupnosti za atomsko energijo imenovati sodnika Sodišča za uslužbence Evropske unije (v nadaljnjem besedilu: Sodišče za uslužbence) za obdobje od 1. oktobra 2013 do 30. septembra 2019.

               (2)

               Objavljen je bil javni poziv (1) k vložitvi kandidatur.

               (3)

               Odbor iz člena 3(3) Priloge I k Protokolu št. 3 se je sestal 4. in 5. junija ter 2. in 3. julija 2013. Po zaključku razprav je dal mnenje o ustreznosti kandidatov za izvajanje sodniške funkcije na Sodišču za uslužbence in mu priložil seznam kandidatov z najustreznejšimi izkušnjami na visoki ravni.

               (4)

               Zato je ustrezno, da se ena od oseb z navedenega seznama imenuje za sodnika Sodišča za uslužbence za obdobje od 1. oktobra 2013 do 30. septembra 2019, pri čemer je treba zagotoviti uravnoteženo sestavo Sodišča za uslužbence na podlagi izbire med državljani držav članic s kar najširšega možnega geografskega območja in ob upoštevanju zastopanih nacionalnih pravnih sistemov –

         SPREJEL NASLEDNJI SKLEP:
   Člen 1
   Jesper SVENNINGSEN se imenuje za sodnika Sodišča za uslužbence Evropske unije za obdobje od 1. oktobra 2013 do 30. septembra 2019.
   Člen 2
   Ta sklep začne veljati dan po objavi v Uradnem listu Evropske unije.

      V Bruslju, 16. septembra 2013

            Za Svet

            Predsednik

         L. LINKEVIČIUS

      (1)  UL C 82, 21.3.2013, str. 5.


title: Sklep Sveta (SZVP) 2016/2382 z dne 21. decembra 2016 o ustanovitvi Evropske akademije za varnost in obrambo (EAVO) in razveljavitvi Sklepa 2013/189/SZVP

text:
               23.12.2016

               SL

               Uradni list Evropske unije

               L 352/60

         SKLEP SVETA (SZVP) 2016/2382
   z dne 21. decembra 2016
   o ustanovitvi Evropske akademije za varnost in obrambo (EAVO) in razveljavitvi Sklepa 2013/189/SZVP
   SVET EVROPSKE UNIJE JE –
   ob upoštevanju Pogodbe o Evropski uniji in zlasti členov 28(1), 42(4) in 43(2) Pogodbe,
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Svet je 18. julija 2005 sprejel Skupni ukrep 2005/575/SZVP o ustanovitvi Evropske akademije za varnost in obrambo (v nadaljnjem besedilu: EAVO) (1). Navedeni skupni ukrep je bil nadomeščen s Skupnim ukrepom 2008/550/SZVP (2). Ta skupni ukrep je bil nato razveljavljen s Sklepom Sveta 2013/189/SZVP (3).

               (2)

               Svet je novembra 2008 sprejel evropsko pobudo za izmenjavo mladih častnikov po vzoru programa Erasmus (4) in soglašal, da se bo delovna skupina za izvajanje sestajala v okviru akademskega izvršnega odbora EAVO.

               (3)

               Usmerjevalni odbor EAVO se je 15. julija 2016 dogovoril o priporočilih glede prihodnjih perspektiv EAVO.

               (4)

               EAVO bo izvajala dejavnosti usposabljanja in izobraževanja na področju SVOP/SZVP, med drugim tudi na področju stabilizacije in reševanja sporov ter potrebnih pogojev za trajnostni razvoj.

               (5)

               Čeprav bi moralo osebje EAVO sestavljati predvsem napoteno osebje, bo morda potrebno na delovnem mestu upravnega in finančnega pomočnika zaposliti pogodbenega uslužbenca.

               (6)

               V skladu s Sklepom Sveta 2010/427/EU (5), mora podporo, ki jo je prej EAVO zagotavljal generalni sekretariat Sveta, zdaj zagotavljati ESZD –

         SPREJEL NASLEDNJI SKLEP:
   POGLAVJE I

      USTANOVITEV, POSLANSTVO, CILJI IN NALOGE

   Člen 1
   Ustanovitev
   Ustanovi se Evropska akademija za varnost in obrambo (EAVO).
   Člen 2
   Poslanstvo
   EAVO zagotavlja usposabljanje in izobraževanje na evropski ravni na področju skupne varnostne in obrambne politike Unije (SVOP) v širšem kontekstu skupne zunanje in varnostne politike (SZVP), da bi razvijala in spodbujala skupno razumevanje SVOP in SZVP med civilnimi in vojaškimi uslužbenci ter prek svojih dejavnosti usposabljanja in izobraževanja (v nadaljnjem besedilu: dejavnosti usposabljanja in izobraževanja v okviru EAVO) opredeljevala in širila najboljše prakse v zvezi z različnimi vprašanji s področja SVOP in SZVP.
   Člen 3
   Cilji
   Cilji EAVO so naslednji:

               (a)

               nadalje krepiti skupno evropsko varnostno in obrambno kulturo v Uniji in spodbujati načela, določena v členu 21(1) PEU, zunaj Unije;

               (b)

               spodbujati boljše razumevanje SVOP kot bistvenega sestavnega dela SZVP;

               (c)

               organom Unije zagotavljati usposobljeno osebje, ki lahko učinkovito dela na vseh področjih SVOP in SZVP;

               (d)

               upravam in uslužbencem držav članic zagotavljati usposobljeno osebje z dobrim poznavanjem politik, institucij in postopkov Unije na področju SVOP in SZVP;

               (e)

               omogočiti osebju, ki sodeluje v misijah in operacijah v okviru SVOP, skupno razumevanje načel delovanja misij in operacij v okviru SVOP ter občutek skupne evropske identitete;

               (f)

               zagotavljati usposabljanje in izobraževanje v skladu s potrebami na področju usposabljanja in izobraževanja v misijah in operacijah v okviru SVOP;

               (g)

               podpirati partnerstva Unije na področju SVOP in SZVP, zlasti partnerstva tistih držav, ki sodelujejo v misijah v okviru SVOP;

               (h)

               podpirati civilno krizno upravljanje, tudi na področju preprečevanja konfliktov, ter vzpostaviti ali ohranjati potrebne pogoje za trajnostni razvoj;

               (i)

               spodbujati evropsko pobudo za izmenjavo mladih častnikov;

               (j)

               pomagati pri spodbujanju profesionalnih odnosov in stikov med udeleženci dejavnosti usposabljanja in izobraževanja.

         Kadar je ustrezno, je treba zagotoviti usklajenost z drugimi dejavnostmi Unije.
   Člen 4
   Naloge EAVO
   1.   Glavne naloge EAVO so v skladu z njenim poslanstvom in cilji organiziranje in vodenje dejavnosti usposabljanja in izobraževanja v okviru EAVO na področju SVOP in SZVP.
   2.   Dejavnosti usposabljanja in izobraževanja v okviru EAVO vključujejo:

               (a)

               osnovne in nadaljevalne tečaje za spodbujanje splošnega razumevanja SVOP in SZVP;

               (b)

               tečaje za razvijanje vodstvenih sposobnosti;

               (c)

               tečaje za neposredno podporo misijam in operacijam v okviru SVOP, vključno z usposabljanji in izobraževanji pred napotitvijo ter med izvajanjem misije ali operacije;

               (d)

               tečaje, ki podpirajo partnerstva EU in države, ki sodelujejo v misijah in operacijah SVOP;

               (e)

               module, ki podpirajo civilno in vojaško usposabljanje in izobraževanje na področju SVOP in SZVP;

               (f)

               tečaje, seminarje, programe in konference na področju SVOP in SZVP za specializirane ciljne skupine ali s posebnim poudarkom;

               (g)

               skupne module v okviru evropske pobude za izmenjavo mladih častnikov, ki se zgleduje po programu Erasmus.

         S skupnimi moduli iz prvega pododstavka EAVO tudi podpira in spodbuja evropske semestre in skupni magistrski študij, čeprav to formalno ni del dejavnosti usposabljanja in izobraževanja v okviru EAVO.
   Druge dejavnosti usposabljanja in izobraževanja se izvedejo na podlagi odločitve usmerjevalnega odbora iz člena 9 (v nadaljnjem besedilu: usmerjevalni odbor).
   3.   Poleg dejavnosti, navedenih v odstavku 2, EAVO zlasti:

               (a)

               spodbuja vzpostavljanje odnosov med ustanovami iz člena 5(1), ki sodelujejo v mreži iz navedenega odstavka (v nadaljnjem besedilu: mreža);

               (b)

               izvaja in nadalje razvija sistem e-učenja v podporo dejavnostim usposabljanja in izobraževanja na področju SVOP in SZVP, ki se lahko v izjemnih okoliščinah uporabljajo tudi kot samostojne dejavnosti usposabljanja in izobraževanja;

               (c)

               razvija in pripravlja učni material za usposabljanje in izobraževanje na področju SVOP in SZVP, tudi na podlagi obstoječega ustreznega gradiva;

               (d)

               podpira združenje nekdanjih udeležencev usposabljanja;

               (e)

               podpira programe izmenjav na področju SVOP in SZVP med ustanovami za usposabljanje in izobraževanje v državah članicah;

               (f)

               deluje kot oddelčni administrator modula Schoolmaster v sklopu programskega okolja Goalkeeper in v okviru tega modula zagotavlja prispevke k letnemu programu usposabljanja Unije na področju SVOP;

               (g)

               nudi podporo pri vodenju usposabljanj in izobraževanj na področju preprečevanja konfliktov, civilnega kriznega upravljanja, vzpostavitve ali ohranjanja potrebnih pogojev za trajnostni razvoj in pobud v zvezi z reformo varnostnega sektorja ter pri spodbujanju kibernetske varnosti in ozaveščanja o hibridnih nevarnostih;

               (h)

               organizira in vodi letno konferenco mreže, ki združi civilne in vojaške strokovnjake usposabljanja in izobraževanja na področju SVOP iz ustanov usposabljanja in izobraževanja držav članic in ministrstev držav članic ter ustrezne zunanje akterje usposabljanja in izobraževanja, če je to primerno in

               (i)

               vzdržuje odnose z ustreznimi akterji na področju svobode, varnosti in pravice ter na področju razvoja in sodelovanja, pa tudi z ustreznimi mednarodnimi organizacijami.

         POGLAVJE II

      ORGANIZACIJA

   Člen 5
   Mreža
   1.   EAVO je organizirana kot mreža, ki združuje civilne in vojaške ustanove, višje in visoke šole, akademije, univerze, institucije in druge akterje, ki se v Uniji ukvarjajo z varnostno in obrambno politiko in so jih določile države članice, in Inštitut Evropske unije za varnostne študije (EUISS).
   EAVO vzpostavlja tesne odnose z institucijami Unije in ustreznimi agencijami Unije, predvsem z:

               (a)

               Agencijo Evropske unije za usposabljanje na področju preprečevanja, odkrivanja in preiskovanja kaznivih dejanj (CEPOL),

               (b)

               Evropsko agencijo za mejno in obalno stražo (Frontex);

               (c)

               Evropsko obrambno agencijo (EDA);

               (d)

               Satelitskim centrom Evropske unije (EU SatCen); in

               (e)

               Evropskim policijskim uradom (Europol).

         2.   Mednarodne, medvladne, vladne in nevladne organizacije lahko, kadar je ustrezno, pridobijo status „pridruženih partneric mreže“, podrobnosti glede tega pa določi usmerjevalni odbor.
   3.   EAVO deluje v okviru splošne odgovornosti visokega predstavnika Unije za zunanje zadeve in varnostno politiko (v nadaljnjem besedilu: visoki predstavnik).
   Člen 6
   Vloga Inštituta Evropske unije za varnostne študije
   1.   Inštitut Evropske unije za varnostne študije (EUISS) je del mreže EAVO in sodeluje z njo, tako da v mejah svojih zmogljivosti zagotavlja strokovno znanje in zmogljivosti za nabiranje znanja za dejavnosti usposabljanja v okviru EAVO, tudi s svojimi publikacijami.
   2.   EUISS zagotavlja zlasti predavanja analitikov EUISS in prispeva k nadaljnjemu razvoju vsebin na področju e-učenja v okviru EAVO.
   3.   EUISS podpira tudi združenje nekdanjih udeležencev EAVO.
   Člen 7
   Pravna sposobnost
   1.   EAVO ima potrebno pravno sposobnost:

               (a)

               za opravljanje svojih nalog in uresničitev svojih ciljev;

               (b)

               za sklepanje pogodb in upravnih dogovorov, potrebnih za svoje delovanje, med drugim tudi za napotitve osebja in zaposlovanje pogodbenega osebja ter za nabavo opreme, zlasti tehnične;

               (c)

               za vodenje bančnih računov in

               (d)

               da je stranka v sodnih postopkih.

         2.   Vsakršna odgovornost, ki lahko nastane iz pogodb, sklenjenih s strani EAVO, bo poravnana iz finančnih sredstev, ki so ji na voljo v skladu s členoma 16 in 17.
   Člen 8
   Sestava
   Sestava EAVO je naslednja:

               (a)

               usmerjevalni odbor, ki je odgovoren za celotno usklajevanje in usmeritev dejavnosti usposabljanja in izobraževanja v okviru EAVO;

               (b)

               izvršni akademski odbor (v nadaljnjem besedilu: izvršni odbor), ki je odgovoren za kakovost in usklajenost dejavnosti usposabljanja in izobraževanja v okviru EAVO;

               (c)

               predstojnik EAVO (v nadaljnjem besedilu: predstojnik), ki je edini pravni predstavnik EAVO in je odgovoren za finančno in administrativno upravljanje EAVO ter usmerjevalnemu odboru in izvršnemu odboru pomaga pri organizaciji in upravljanju dejavnosti EAVO;

               (d)

               sekretariat EAVO (v nadaljnjem besedilu: sekretariat), ki pomaga predstojniku pri opravljanju nalog in zlasti pomaga izvršnemu odboru zagotavljati splošno kakovost in skladnost dejavnosti usposabljanja in izobraževanja v okviru EAVO.

         Člen 9
   Usmerjevalni odbor
   1.   Usmerjevalni odbor, sestavljen iz enega predstavnika iz vsake države članice, ki ga imenuje ta država članica, je organ odločanja EAVO. Vsakega člana odbora lahko zastopa ali spremlja namestnik.
   2.   Člane usmerjevalnega odbora lahko na sejah odbora spremljajo strokovnjaki.
   3.   Usmerjevalnemu odboru predseduje predstavnik visokega predstavnika, ki ima ustrezne izkušnje. Usmerjevalni odbor se srečuje vsaj štirikrat letno.
   4.   Predstavniki držav, ki pristopajo k Uniji, se lahko udeležijo sej usmerjevalnega odbora kot dejavni opazovalci.
   5.   Predstojnik, drugo osebje EAVO, predsednik izvršnega odbora in po potrebi predsedniki različnih sestav tega odbora, pa tudi predstavniki Komisije in drugih institucij EU, vključno z ESZD, se udeležujejo sej usmerjevalnega odbora, vendar nimajo glasovalne pravice.
   6.   Naloge usmerjevalnega odbora so:

               (a)

               odobriti in redno pregledovati dejavnosti usposabljanja in izobraževanja v okviru EAVO, ki odražajo dogovorjene zahteve na področju usposabljanja in izobraževanja v okviru EAVO;

               (b)

               odobriti letni akademski program EAVO;

               (c)

               izbrati in prednostno razvrstiti dejavnosti usposabljanja in izobraževanja v okviru EAVO ter pri tem upoštevati razpoložljive vire v okviru EAVO in opredeljene zahteve na področju usposabljanja in izobraževanja;

               (d)

               izbrati države članice, ki gostijo dejavnosti usposabljanja in izobraževanja v okviru EAVO, in ustanove, ki te dejavnosti izvajajo;

               (e)

               odločati o možnosti tretjih držav, da sodelujejo pri nekaterih dejavnostih usposabljanja in izobraževanja EAVO v okviru splošnega političnega okvira, ki ga ustanovi Politični in varnostni odbor;

               (f)

               sprejeti učni načrt za vse dejavnosti usposabljanja in izobraževanja v okviru EAVO;

               (g)

               pregledovati poročila o oceni tečajev;

               (h)

               pregledati splošno letno poročilo o dejavnostih usposabljanja in izobraževanja v okviru EAVO ter v zvezi s tem sprejeti priporočila, ki se posredujejo ustreznim telesom Sveta;

               (i)

               zagotavljati splošne smernice za delo izvršnega odbora;

               (j)

               imenovati predsednike izvršnega odbora in različnih sestav tega odbora;

               (k)

               sprejemati potrebne odločitve v zvezi z delovanjem EAVO, če pristojnost za sprejemanje teh odločitev ni dodeljena drugim organom;

               (l)

               odobravati letni proračun in kakršne koli spremembe proračuna na podlagi predlogov predstojnika;

               (m)

               odobravati letne računovodske izkaze in dajati razrešnice predstojniku;

               (n)

               odobravati dodatna pravila, ki se uporabljajo za odhodke, ki jih upravlja EAVO;

               (o)

               odobravati kakršne koli finančne in tehnične dogovore s Komisijo, ESZD, agencijo Unije ali državo članico, povezane s financiranjem in izvrševanjem odhodkov EAVO;

               (p)

               prispevati k postopku izbire predstojnika, kot je določeno v členu 11(3).

         7.   Usmerjevalni odbor odobri svoj poslovnik.
   8.   Usmerjevalni odbor odloča s kvalificirano večino, kot je določeno v členu 16(4) Pogodbe o Evropski uniji, razen v primeru, določenem v členu 2(6) finančnih pravil, ki se uporabljajo za odhodke, ki jih financira EAVO, in za njihovo financiranje.
   Člen 10
   Izvršni akademski odbor
   1.   Izvršni odbor sestavljajo visoki predstavniki civilnih in vojaških ustanov ter drugih akterjev, ki jih države članice določijo za podporo izvajanja dejavnosti usposabljanja in izobraževanja v okviru EAVO, in direktor EUISS ali njegov predstavnik.
   2.   Predsednika izvršnega odbora izmed njegovih članov imenuje usmerjevalni odbor.
   3.   Predstavniki Komisije in ESZD so vabljeni na seje izvršnega odbora.
   4.   Visoki predstavniki pridruženih partnerjev mreže so vabljeni, da se udeležujejo sej izvršnega odbora kot opazovalci.
   5.   Na seje izvršnega odbora so kot opazovalci lahko vabljeni tudi akademski strokovnjaki in visoki uradniki iz Unije in nacionalnih institucij. K sodelovanju na sejah izvršnega odbora so lahko po potrebi in za vsak primer posebej povabljeni akademski strokovnjaki in visoki uradniki, ki so predstavniki ustanov, ki niso včlanjene v mrežo.
   6.   Naloge izvršnega odbora so:

               (a)

               dajanje znanstvenih nasvetov in priporočil usmerjevalnemu odboru;

               (b)

               izvajanje dogovorjenih letnih akademskih programov preko mreže;

               (c)

               nadzor sistema za e-učenje;

               (d)

               priprava učnega načrta za vse dejavnosti usposabljanja in izobraževanja v okviru EAVO;

               (e)

               skrb za splošno usklajevanje dejavnosti usposabljanja in izobraževanja v okviru EAVO med vsemi ustanovami;

               (f)

               pregled standardov dejavnosti usposabljanja in izobraževanja, izvedenih v preteklem akademskem letu;

               (g)

               zagotavljanje predlogov usmerjevalnemu odboru za dejavnosti usposabljanja in izobraževanja v naslednjem akademskem letu;

               (h)

               zagotavljanje sistematične ocene vseh dejavnosti usposabljanja in izobraževanja EAVO in odobravanje ocenjevalnih poročil usposabljanj;

               (i)

               prispevanje k osnutku splošnega letnega poročila o dejavnostih EAVO;

               (j)

               podpora pri izvajanju evropske pobude za izmenjavo mladih častnikov, ki se zgleduje po programu Erasmus.

         7.   Da bi izpolnil svoje naloge, se lahko izvršni odbor sestaja v različnih projektno usmerjenih sestavah. S temi sestavami se mora strinjati usmerjevalni odbor, izvršni odbor pa sestavi pravila in ureditve za oblikovanje in delovanje teh sestav. Vsaka sestava vsaj enkrat letno poroča skupnemu izvršnemu odboru o svojih dejavnostih; mandat teh sestav se lahko po enem letu podaljša.
   8.   Izvršni odbor in njegove posamezne sestave podpira in jim pomaga član sekretariata EAVO. Član sekretariata EAVO se udeležuje sej, vendar nima glasovalne pravice. Če ni mogoče določiti drugega kandidata, lahko hkrati tudi vodi sejo.
   9.   Usmerjevalni odbor sprejme poslovnik izvršnega odbora in vseh njegovih sestav.
   Člen 11
   Predstojnik
   1.   Predstojnik je:

               (a)

               odgovoren za dejavnosti EAVO;

               (b)

               edini pravni zastopnik EAVO;

               (c)

               odgovoren za finančno in administrativno upravljanje EAVO;

               (d)

               svetuje usmerjevalnemu in izvršnemu odboru in podpira njuno delo in

               (e)

               deluje kot predstavnik EAVO za dejavnosti usposabljanja in izobraževanja v okviru mreže in zunaj nje.

         2.   Za delovno mesto predstojnika lahko kandidirajo osebe s priznanim strokovnim znanjem in dolgoletnimi izkušnjami na področju usposabljanja in izobraževanja. Države članice lahko predlagajo svoje kandidate za delovno mesto predstojnika. Za to mesto lahko kandidirajo zaposleni v institucijah Unije in ESZD v skladu z veljavnimi pravili.
   3.   Predizbirni postopek se opravi pod odgovornostjo visokega predstavnika. Predizbirno komisijo sestavljajo trije predstavniki ESZD. Vodi jo predsednik usmerjevalnega odbora. Na podlagi rezultatov predizbirnega postopka visoki predstavnik usmerjevalnemu odboru sporoči priporočilo s seznamom vsaj treh kandidatov, ki so v ožjem izboru, in v katerem je upoštevan prednostni vrstni red, ki ga določi predizbirna komisija. Vsaj polovica kandidatov na ožjem seznamu mora biti iz držav članic. Kandidati predstavijo svojo vizijo delovanja EAVO usmerjevalnemu odboru, ki nato pozove države članice, naj določijo vrstni red po pisnem postopku, glasovanje je tajno. Predstojnika EAVO imenuje visoki predstavnik kot člana osebja ESZD.
   4.   Naloge predstojnika so zlasti:

               (a)

               stori vse potrebno, vključno s sprejemanjem notranjih upravnih navodil in objavljanjem obvestil, za zagotovitev učinkovitega delovanja dejavnosti EAVO;

               (b)

               sestavi predhodni osnutek letnega poročila EAVO in predhodni osnutek delovnega programa, ki se predložita usmerjevalnemu odboru na podlagi predlogov, ki jih je predložil izvršni odbor;

               (c)

               usklajuje izvajanje delovnega programa EAVO;

               (d)

               vzdržuje stike s pristojnimi organi v državah članicah;

               (e)

               vzdržuje stike z ustreznimi zunanjimi izobraževalnimi akterji na področju SZVP in SVOP;

               (f)

               po potrebi sklepa tehnične dogovore o dejavnostih usposabljanja in izobraževanja v okviru EAVO z ustreznimi organi in izobraževalnimi akterji na področju SZVP in SVOP;

               (g)

               izvaja vse preostale naloge, ki mu jih dodeli usmerjevalni odbor.

         5.   Predstojnik je odgovoren za finančno in administrativno upravljanje EAVO ter zlasti:

               (a)

               oblikuje vse predloge proračunov in jih predloži usmerjevalnemu odboru;

               (b)

               sprejema proračune, potem ko jih odobri usmerjevalni odbor;

               (c)

               deluje kot odredbodajalec za proračun EAVO;

               (d)

               odpre enega ali več bančnih računov v imenu EAVO;

               (e)

               se pogaja, usmerjevalnemu odboru predloži in s Komisijo, ESZD ali državami članicami sklepa kakršne koli finančne in/ali tehnične dogovore, povezane s financiranjem in/ali izvrševanjem odhodkov EAVO;

               (f)

               s pomočjo izbirne komisije izbira osebje sekretariata;

               (g)

               se v imenu EAVO pogaja in podpisuje vsa pisma v zvezi z dodeljevanjem osebja sekretariatu EAVO;

               (h)

               se v imenu EAVO pogaja o vseh pogodbenih zaposlitvah osebja, ki so plačane iz proračuna EAVO, ter te pogodbe tudi podpiše;

               (i)

               na splošno predstavlja EAVO za namene vseh pravnih aktov s finančnimi posledicami;

               (j)

               usmerjevalnemu odboru predloži letne računovodske izkaze EAVO.

         6.   Predstojnik za svoje delo odgovarja usmerjevalnemu odboru.
   Člen 12
   Sekretariat EAVO
   1.   Sekretariat pomaga predstojniku pri izvrševanju nalog predstojnika.
   2.   Sekretariat usmerjevalnemu odboru, izvršnemu odboru in njegovim sestavam ter ustanovam zagotavlja podporo pri vodenju, usklajevanju in organizaciji dejavnosti usposabljanja in izobraževanja v okviru EAVO.
   3.   Sekretariat podpira izvršni odbor, saj zagotavlja splošno kakovost in skladnost dejavnosti izobraževanja in usposabljanja v okviru EAVO in skrbi za to, da ostajajo usklajene z razvojem politik Unije. Zlasti pomaga zagotavljati, da so vse faze izvajanja dejavnosti usposabljanja in izobraževanja – od priprave učnega načrta in vsebine do metodološkega pristopa – v skladu z najvišjimi možnimi standardi.
   4.   Vsaka ustanova, ki sestavlja mrežo EAVO, določi osebo za stike s sekretariatom, ki se ukvarja z zadevami, povezanimi z organiziranjem dejavnosti usposabljanja in izobraževanja EAVO.
   5.   Sekretariat tesno sodeluje s Komisijo in ESZD.
   Člen 13
   Osebje EAVO
   1.   Osebje EAVO sestavljajo:

               (a)

               uslužbenci, ki jih institucije Unije, ESZD in agencije Unije napotijo v EAVO;

               (b)

               nacionalni strokovnjaki, ki jih države članice napotijo v EAVO;

               (c)

               pogodbeno osebje, kadar za položaj upravnega in finančnega pomočnika ni imenovan noben nacionalni strokovnjak ter po odobritvi usmerjevalnega odbora.

         2.   EAVO lahko sprejme pripravnike in gostujoče sodelavce.
   3.   O številu zaposlenih odloča usmerjevalni odbor, ko razpravlja o proračunu za naslednje leto, biti pa mora jasno povezano s številom dejavnosti usposabljanja in izobraževanja v okviru EAVO ter drugih nalog, kot je določeno v členu 4.
   4.   Sklep visokega predstavnika (6) o pravilih, ki se uporabljajo za nacionalne strokovnjake, napotene v ESZD se smiselno uporablja za nacionalne strokovnjake, ki jih v EAVO napotijo države članice. Za osebje, ki ga v EAVO napotijo institucije EU, vključno s pogodbenim osebjem, ki je plačano iz proračuna EAVO, se uporabljajo kadrovski predpisi Unije.
   5.   Usmerjevalni odbor na predlog visokega predstavnika opredeli pogoje, kolikor je to potrebno, ki se uporabljajo za pripravnike in gostujoče sodelavce.
   6.   Osebje EAVO ne more v imenu EAVO sklepati pogodb ali sprejeti kakršnih koli finančnih obveznosti brez predhodnega pisnega dovoljenja predstojnika.
   POGLAVJE III

      FINANCIRANJE

   Člen 14
   Donacije za dejavnosti usposabljanja in izobraževanja
   1.   Vse stroške v zvezi s svojim sodelovanjem z EAVO, vključno s plačami, dodatki, potnimi stroški, dnevnicami in stroški, povezanimi z organizacijsko in upravno podporo dejavnostim usposabljanja in izobraževanja EAVO, krijejo sodelujoče države članice, institucija, agencije in ustanove Unije ter ESZD.
   2.   Vsak udeleženec dejavnosti usposabljanja in izobraževanja v okviru EAVO krije vse stroške, povezane s svojo udeležbo.
   Člen 15
   Podpora ESZD
   1.   ESZD krije stroške, ki nastanejo zaradi oddaje prostorov predstojniku in sekretariatu EAVO, med drugim tudi stroške informacijske tehnologije ter stroške napotitve predstojnika in enega pomočnika sekretariatu EAVO.
   2.   ESZD zagotovi EAVO potrebno upravno podporo pri zaposlovanju in upravljanju osebja ter izvajanju proračuna.
   Člen 16
   Prispevek iz proračuna Unije
   1.   EAVO prejme letni ali večletni prispevek iz splošnega proračuna Evropske unije. Ta prispevek lahko vključuje zlasti stroške za podporo dejavnostim usposabljanja in izobraževanja ter stroške za nacionalne strokovnjake, ki jih države članice napotijo v EAVO, ter za največ enega člana pogodbenega osebja.
   2.   Referenčni finančni znesek za kritje odhodkov v zvezi z EAVO za obdobje od 1. januarja 2017 do 31. decembra 2017 je 700 000 EUR. Referenčni finančni znesek za sledeča obdobja določi Svet na priporočilo usmerjevalnega odbora.
   3.   Po odločitvi Sveta iz odstavka 2 predstojnik s Komisijo v pogajanjih doseže dogovor o finančnem sporazumu.
   Člen 17
   Prostovoljni prispevki
   1.   Za financiranje posebnih dejavnosti lahko EAVO prejme in upravlja prostovoljne prispevke držav članic in ustanov ali drugih darovalcev. Te prispevke EAVO posebej namensko razporedi.
   2.   O tehničnih dogovorih v zvezi s prispevki iz odstavka 1 se pogaja predstojnik.
   Člen 18
   Izvajanje projektov
   1.   EAVO lahko prijavi raziskave in druge projekte na področju SZVP. EAVO lahko deluje kot koordinatorica projekta ali sodelujoča v projektu. Predstojnik je lahko imenovan za člana „svetovalnega odbora“ takega projekta. To nalogo lahko prenese na enega od predsednikov sestav izvršnega akademskega odbora ali na člana sekretariata EAVO.
   2.   Prispevke iz teh projektov je treba prikazati v (spremenjenem) proračunu EAVO, namensko razporediti in uporabiti v skladu z nalogami in cilji EAVO.
   Člen 19
   Finančna pravila
   Za odhodke, ki jih financira EAVO, in za financiranje teh odhodkov veljajo finančna pravila iz Priloge.
   POGLAVJE IV

      DRUGE DOLOČBE

   Člen 20
   Udeležba pri dejavnostih usposabljanja in izobraževanja v okviru EAVO
   1.   Vse dejavnosti usposabljanja in izobraževanja v okviru EAVO so na voljo državljanom vseh držav članic in držav pristopnic. Ustanove, ki organizirajo in vodijo dejavnosti usposabljanja, zagotovijo, da to načelo velja brez izjeme.
   2.   V dejavnostih usposabljanja in izobraževanja v okviru EAVO lahko načeloma sodelujejo tudi državljani držav kandidatk za pristop k Uniji in, kjer je primerno, državljani tretjih držav, pa tudi organizacije, zlasti v dejavnostih usposabljanja in izobraževanja iz člena 4(2)(d).
   3.   Udeleženci so civilni, diplomatski, policijski in vojaški uslužbenci, ki se ukvarjajo z različnimi vidiki na področju SVOP in SZVP, pa tudi strokovnjaki, ki bodo napoteni v misije ali operacije v okviru SVOP.
   K udeležbi pri dejavnostih usposabljanja in izobraževanja v okviru EAVO so lahko med drugim vabljeni predstavniki mednarodnih in nevladnih organizacij, akademskih institucij in medijev ter gospodarstva.
   4.   Udeleženec, ki zaključi program EAVO, prejme spričevalo s podpisom visokega predstavnika. Pogoje za izdajo spričevala bo redno preučeval usmerjevalni odbor. Spričevalo priznajo države članice in institucije Unije.
   Člen 21
   Sodelovanje
   EAVO sodeluje z mednarodnimi organizacijami in drugimi ustreznimi akterji, kot so nacionalne ustanove za usposabljanje in izobraževanje v tretjih državah, zlasti tiste iz člena 5(2), vendar ne izključno, ter uporablja njihovo strokovno znanje.
   Člen 22
   Varnostni predpisi
   Za EAVO veljajo določbe iz Sklepa Sveta 2013/488/EU (7).
   POGLAVJE V

      KONČNE DOLOČBE

   Člen 23
   Kontinuiteta
   Pravila in predpisi, sprejeti za izvajanje Sklepa 2013/189/SZVP, ostanejo v veljavi za izvajanje tega sklepa, kolikor so skladni z določbami tega sklepa in dokler se ne spremenijo ali razveljavijo.
   Člen 24
   Razveljavitev
   Sklep 2013/189/SZVP se razveljavi.
   Člen 25
   Začetek in prenehanje veljavnosti
   1.   Ta sklep začne veljati 1. januarja 2017. Po potrebi se pregleda, v vsakem primeru pa najpozneje šest mesecev pred prenehanjem njegove veljavnosti.
   2.   Ta sklep preneha veljati 2. januarja 2021.

      V Bruslju, 21. decembra 2016

            Za Svet

            Predsednik

         M. LAJČÁK

      (1)  Skupni Ukrep Sveta 2005/575/SZVP z dne 18. julija 2005 o ustanovitvi Evropske akademije za varnost in obrambo (EAVO) (UL L 194, 26.7.2005, str. 15).

      (2)  Skupni ukrep Sveta 2008/550/SZVP z dne 23. junija 2008 o ustanovitvi Evropske akademije za varnost in obrambo (EAVO) in razveljavitvi Skupnega ukrepa 2005/575/SZVP (UL L 176, 4.7.2008, str. 20).

      (3)  Sklep Sveta 2013/189/SZVP z dne 22. aprila 2013 o ustanovitvi Evropske akademije za varnost in obrambo (EAVO) in razveljavitvi Skupnega ukrepa 2008/550/SZVP (UL L 112, 24.4.2013, str. 22).

      (4)  Sklepi Sveta o EVOP, 2903. seja Sveta za zunanje zadeve.

      (5)  Sklep Sveta 2010/427/EU z dne 26. julija 2010 o organizaciji in delovanju Evropske službe za zunanje delovanje (UL L 201, 3.8.2010, str. 30).

      (6)  Sklep visoke predstavnice Unije za zunanje zadeve in varnostno politiko z dne 23. marca 2011 o pravilih, ki se uporabljajo za nacionalne strokovnjake, napotene v Evropsko službo za zunanje delovanje (UL C 12, 14.1.2012, str. 8).

      (7)  Sklep Sveta 2013/488/EU z dne 23. septembra 2013 o varnostnih predpisih za varovanje tajnih podatkov EU (UL L 274, 15.10.2013, str. 1).

      PRILOGA

         Finančna pravila za odhodke, ki jih financira EAVO, in za njihovo financiranje

      Člen 1
      Proračunska načela
      1.   Proračun EAVO, izražen v eurih, je akt, s katerim se za vsako proračunsko leto določijo in odobrijo vsi prihodki in odhodki, ki jih financira EAVO.
      2.   Proračunski prihodki in odhodki so uravnoteženi.
      3.   Vsakršni prihodki ali odhodki, ki jih financira EAVO, se lahko izvedejo le tako, da se razporedijo v proračunske postavke.
      Člen 2
      Sprejetje proračuna
      1.   Predstojnik vsako leto pripravi predlog proračuna za prihodnje proračunsko leto, ki se začne 1. januarja in konča 31. decembra istega leta. Predlog proračuna vključuje proračunska sredstva, ocenjena kot potrebna za pokritje odhodkov, ki jih financira EAVO, v tistem obdobju, in napoved prihodkov, predvidenih za pokritje teh odhodkov.
      2.   Proračunska sredstva se glede na vrsto ali namen ustrezno razporedijo po poglavjih in členih. Predlog vsebuje podrobne opombe za posamezne člene.
      3.   Prihodki zajemajo prostovoljne prispevke držav članic ali drugih darovalcev ter letni prispevek iz proračuna Evropske unije.
      4.   Predstojnik do 31. marca predloži natančno poročilo o proračunu za preteklo proračunsko leto. Predlog proračuna za naslednje proračunsko leto predstojnik predloži usmerjevalnemu odboru do 31. julija.
      5.   Usmerjevalni odbor odobri predlog proračuna do 31. oktobra.
      6.   Če EAVO prejme večletni prispevek iz splošnega proračuna Unije, usmerjevalni odbor soglasno odobri letni proračun.
      Člen 3
      Prerazporeditev proračunskih sredstev
      Prerazporeditve proračunskih sredstev med proračunskimi vrsticami ali proračunskimi postavkami prispevka iz člena 16, ki v nepredvidenih okoliščinah ne presegajo 25 % teh proračunskih vrstic ali postavk, lahko določi predstojnik, ki o takih prerazporeditvah redno obvešča usmerjevalni odbor. Prerazporeditve proračunskih sredstev med proračunskimi vrsticami ali postavkami, ki presegajo 25 % proračunskih vrstic ali postavk, se v obliki spremenjenega proračuna predložijo v odobritev usmerjevalnemu odboru.
      Člen 4
      Prenos sredstev
      1.   Sredstva, potrebna za pokritje pravnih obveznosti, prevzetih do 31. decembra posameznega proračunskega leta, se prenesejo v naslednje proračunsko leto.
      2.   Sredstva iz prostovoljnih prispevkov se prenesejo v naslednje proračunsko leto.
      3.   Sredstva iz projektov se prenesejo v naslednje proračunsko leto.
      4.   Predstojnik lahko s soglasjem usmerjevalnega odbora v naslednje proračunsko leto prenese tudi druga sredstva.
      5.   Preostala sredstva se ob koncu proračunskega leta prekličejo.
      Člen 5
      Izvrševanje proračuna in upravljanje osebja
      EAVO za izvrševanje proračuna in upravljanje osebja v čim večji meri uporablja obstoječe upravne strukture Unije, zlasti ESZD.
      Člen 6
      Bančni računi
      1.   Vsi bančni računi EAVO se odprejo pri prvorazrednih finančnih institucijah, ki imajo glavni sedež v državi članici, in sicer kot tekoči ali kratkoročni računi v eurih.
      2.   Nobenega od bančnih računov se ne sme prekoračiti.
      Člen 7
      Plačila
      Za vsakršno plačilo z bančnega računa EAVO je potreben skupni podpis predstojnika EAVO in še enega člana osebja EAVO.
      Člen 8
      Računovodstvo
      1.   Predstojnik zagotovi, da so računovodski izkazi, ki prikazujejo prihodke, odhodke in popis premoženja EAVO, vodeni v skladu z mednarodno sprejetimi računovodskimi standardi za javni sektor.
      2.   Predstojnik predloži usmerjevalnemu odboru letne računovodske izkaze za določeno proračunsko leto skupaj z natančnim poročilom iz člena 2(4) najpozneje do 31. marca naslednjega leta.
      3.   Potrebne računovodske storitve opravi zunanji izvajalec.
      Člen 9
      Revizija
      1.   Revizijski pregled računovodskih izkazov EAVO se opravi vsako leto.
      2.   Potrebne revizijske storitve lahko opravi zunanji izvajalec.
      3.   Revizijska poročila so na voljo usmerjevalnemu odboru skupaj z natančnim poročilom iz člena 2(4).
      Člen 10
      Razrešnica
      1.   Usmerjevalni odbor na podlagi natančnega poročila, letnih računovodskih izkazov in letnega revizijskega poročila odloči, ali se predstojniku podeli razrešnica v zvezi z izvrševanjem proračuna EAVO.
      2.   Predstojnik stori vse potrebno, da izpolni pričakovanja usmerjevalnega odbora in omogoči podelitev razrešnice, ter ukrepa v skladu z morebitnimi ugotovitvami iz sklepa o podelitvi razrešnice.


title: 2007/271/ES: Sklep Komisije z dne 23. aprila 2007 o finančnem prispevku Skupnosti h konferenci OIE z naslovom Na poti k izkoreninjenju stekline v Evraziji v letu 2007

text:
               3.5.2007

               SL

               Uradni list Evropske unije

               L 115/22

      SKLEP KOMISIJE

   z dne 23. aprila 2007
   o finančnem prispevku Skupnosti h konferenci OIE z naslovom „Na poti k izkoreninjenju stekline v Evraziji“ v letu 2007
   (2007/271/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Odločbe Sveta 90/424/EGS z dne 26. junija 1990 o odhodkih na področju veterine (1) in zlasti člena 20 Odločbe,
   ob upoštevanju naslednjega:

               (1)

               Odločba 90/424/EGS določa postopke, ki urejajo finančni prispevek Skupnosti za posebne veterinarske ukrepe, vključno s tehničnimi in znanstvenimi ukrepi. Skupnost mora zlasti sprejeti tehnične in znanstvene ukrepe, ki so potrebni za razvoj zakonodaje Skupnosti in izobraževanja oziroma usposabljanja na področju veterine, državam članicam oziroma mednarodnim organizacijam pa pomagati pri sprejemu teh ukrepov.

               (2)

               Svetovna organizacija za zdravje živali (OIE) je prevzela pobudo za organizacijo obsežne konference z naslovom „Na poti k izkoreninjenju stekline v Evraziji“, ki bo maja 2007 v Parizu („konferenca OIE“). Ker je cilj konference OIE nadalje razviti priporočila konference, ki jo je OIE organizirala leta 2005 v Kijevu, ima OIE dejanski monopol iz člena 168(c) Uredbe Komisije (ES, Euratom) št. 2342/2002 z dne 23. decembra 2002 o določitvi podrobnih pravil za izvajanje Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (2); razpis za zbiranje predlogov ni potreben.

               (3)

               Steklina je pri divjadi, ki je vir okužbe pri drugih živalih in s tem predstavlja resno grožnjo zdravju ljudi, že dolgo prisotna v več državah članicah, ki so začele izvajati programe za izkoreninjenje okužbe in oralno cepljenje divjadi. S temi ukrepi so bolezen v nekaterih državah članicah izkoreninili, vendar je še vedno prisotna drugod, kjer se je izvajanje programov za izkoreninjenje začelo pozneje.

               (4)

               Dokler steklina ne bo popolnoma izkoreninjena, je treba nadaljevati z izvajanjem navedenih programov. Poleg tega bo programe treba še naprej izvajati v državah članicah, ki mejijo na tretje države, kjer je steklina pri divjadi še vedno prisotna.

               (5)

               Zaradi zdravja živali je treba spodbujati vse ukrepe, ki bi lahko podprli politično odločanje v prid nadzora nad steklino in njenega izkoreninjenja v Vzhodni Evropi in Srednji Aziji.

               (6)

               Na podlagi ugotovitev konference OIE bi lahko izboljšali veljavno zakonodajo ter razvoj izobraževanja in usposabljanja na področju veterine v sodelujočih državah.

               (7)

               Zato je primerno, da je konferenca OIE deležna finančnega prispevka Skupnosti. Treba je določiti najvišji znesek in stopnjo tega prispevka. Finančni prispevek Skupnosti se izplača iz proračunske vrstice 17 04 02 01.

               (8)

               Ukrepi, predvideni s tem sklepom, so v skladu z mnenjem Stalnega odbora za prehranjevalno verigo in zdravje živali –

         SKLENILA:
   Edini člen
   Svetovni organizaciji za zdravje živali (OIE) se za izvedbo konference z naslovom „Na poti k izkoreninjenju stekline v Evraziji“, ki bo maja 2007 v Parizu, za konferenčni tehnični in znanstveni material dodeli finančni prispevek Skupnosti iz člena 19 Odločbe 90/424/EGS v višini največ 25 % upravičenih stroškov in do najvišjega zneska 50 000 EUR.

      V Bruslju, 23. aprila 2007

            Za Komisijo

         Markos KYPRIANOU

            Član Komisije

      (1)  UL L 224, 18.8.1990, str. 19. Odločba, kakor je bila nazadnje spremenjena z Uredbo (ES) št. 1791/2006 (UL L 363, 20.12.2006, str. 1).

      (2)  UL L 357, 31.12.2002, str. 1. Uredba, kakor je bila nazadnje spremenjena z Uredbo (ES) št. 1248/2006 (UL L 227, 19.8.2006, str. 3).


title: Odločba Nadzornega organa Efte št. 637/08/COL z dne 8. oktobra 2008 o šestinšestdeseti spremembi procesnih in materialnih pravil na področju državne pomoči

text:
               11.6.2009

               SL

               Uradni list Evropske unije

               L 148/55

      ODLOČBA NADZORNEGA ORGANA Efte
   št. 637/08/COL
   z dne 8. oktobra 2008
   o šestinšestdeseti spremembi procesnih in materialnih pravil na področju državne pomoči
   NADZORNI ORGAN EFTE (1) JE –
   ob upoštevanju Sporazuma o Evropskem gospodarskem prostoru (2) ter zlasti členov 61 do 63 Sporazuma in Protokola 26 k Sporazumu,
   ob upoštevanju Sporazuma med državami Efte o ustanovitvi nadzornega organa in sodišča (3) ter zlasti člena 24 in člena 5(2)(b) Sporazuma,
   ker v skladu s členom 24 Sporazuma o nadzornem organu in sodišču Nadzorni organ uveljavlja določbe Sporazuma EGP v zvezi z državno pomočjo,
   ker Nadzorni organ v skladu s členom 5(2)(b) Sporazuma o nadzornem organu in sodišču izda obvestila ali smernice o zadevah, ki jih obravnava Sporazum EGP, če to izrecno določata navedeni sporazum ali Sporazum o nadzornem organu in sodišču ali če Nadzorni organ meni, da je to potrebno,
   ob sklicevanju na procesna in materialna pravila na področju državne pomoči, ki jih je 19. januarja 1994 sprejel Nadzorni organ (4),
   ker je Komisija Evropskih skupnosti (5)8. julija 2008 sprejela Sporočilo o podaljšanju okvira za državno pomoč ladjedelništvu (6), s katerim se veljavnost teh smernic podaljša do 31. decembra 2011,
   ker to sporočilo velja tudi za Evropski gospodarski prostor,
   ker je treba zagotoviti enotno uporabo pravil o državni pomoči EGP v celotnem Evropskem gospodarskem prostoru,
   ker mora v skladu s točko II pod naslovom „SPLOŠNO“ na koncu Priloge XV k Sporazumu EGP Nadzorni organ po posvetovanju s Komisijo ES sprejeti akte, ki ustrezajo tistim, ki jih je sprejela Komisija ES,
   po posvetovanju s Komisijo ES 9. septembra 2008,
   ob sklicevanju na to, da je Nadzorni organ z dopisom z dne 9. septembra 2008 pozval države Efte, naj predložijo pripombe k tej zadevi, in na to, da države Efte niso vložile nobenega ugovora –
   SPREJEL NASLEDNJO ODLOČBO:
   Člen 1
   Veljavnost poglavja o državni pomoči ladjedelništvu v Smernicah Nadzornega organa Efte se podaljša do 31. decembra 2011. Odstavek 31 Smernic o državni pomoči ladjedelništvu se glasi:

      „Ta okvir se uporablja od 1. januarja 2004 do najkasneje 31. decembra 2011. V tem obdobju ga lahko Nadzorni organ revidira.“

   Opomba 1 Smernic o državni pomoči ladjedelništvu se glasi:

      „To poglavje ustreza Okviru Skupnosti za državno pomoč ladjedelništvu (UL C 317, 30.12.2003, str. 11), kakor ga je spremenila Komisija 24. oktobra 2006 (UL C 260, 28.10.2006, str. 7) in 8. julija 2008 (UL C 173, 8.7.2008, str. 3).“

   Člen 2
   Besedilo v angleškem jeziku je edino verodostojno.

      V Bruslju, 8. oktobra 2008

            Za Nadzorni organ EFTE

         Per SANDERUD

            Predsednik

         Kristján Andri STEFÁNSSON

            Član kolegija

      (1)  V nadaljnjem besedilu „Nadzorni organ“.

      (2)  V nadaljnjem besedilu „Sporazum EGP“.

      (3)  V nadaljnjem besedilu „Sporazum o nadzornem organu in sodišču“.

      (4)  Smernice o uporabi in razlagi členov 61 in 62 Sporazuma EGP in člena 1 Protokola 3 k Sporazumu o nadzornem organu in sodišču, ki jih je sprejel in izdal Nadzorni organ 19. januarja 1994, objavljene v UL L 231, 3.9.1994, in v Dopolnilu EGP št. 32, 3.9.1994, str. 1. Smernice so bile nazadnje spremenjene 16. julija 2008. V nadaljnjem besedilu „Smernice o državni pomoči“. Posodobljena različica Smernic o državni pomoči je objavljena na spletni strani Nadzornega organa: http://www.eftasurv.int/fieldsofwork/fieldstateaid/state_aid_guidelines/

      (5)  V nadaljnjem besedilu „Komisija ES“.

      (6)  UL C 173, 8.7.2008, str. 3.


title: 2010/685/EU: Sklep Komisije z dne 10. novembra 2010 o spremembi poglavja 3 Priloge I k Uredbi (ES) št. 715/2009 Evropskega parlamenta in Sveta o pogojih za dostop do prenosnih omrežij zemeljskega plina  Besedilo velja za EGP

text:
               11.11.2010

               SL

               Uradni list Evropske unije

               L 293/67

         SKLEP KOMISIJE
   z dne 10. novembra 2010
   o spremembi poglavja 3 Priloge I k Uredbi (ES) št. 715/2009 Evropskega parlamenta in Sveta o pogojih za dostop do prenosnih omrežij zemeljskega plina
   (Besedilo velja za EGP)
   (2010/685/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 715/2009 Evropskega parlamenta in Sveta z dne 13. julija 2009 o pogojih za dostop do prenosnih omrežij zemeljskega plina (1) in zlasti člena 23(2) Uredbe,
   ob upoštevanju naslednjega:

               (1)

               Uredba (ES) št. 715/2009 določa smernice za opredelitev tehničnih informacij, ki jih uporabniki omrežja potrebujejo za pridobitev dejanskega dostopa do sistema.

               (2)

               S smernicami naj bi uvedli zahteve po preglednosti, tako da bi zagotovili dejanski dostop do prenosnih sistemov zemeljskega plina in minimalno jamstvo za dejansko enake pogoje dostopa na trg.

               (3)

               Ukrepi iz tega sklepa so v skladu z mnenjem Odbora iz člena 28 Uredbe (ES) št. 715/2009 –

         SPREJELA NASLEDNJI SKLEP:
   Člen 1
   Poglavje 3 Priloge I k Uredbi (ES) št. 715/2009 se nadomesti z besedilom v Prilogi k temu sklepu.
   Člen 2
   Ta sklep začne veljati dvajseti dan po objavi v Uradnem listu Evropske unije.
   Uporablja se od 3. marca 2011.

      V Bruslju, 10. novembra 2010

            Za Komisijo

            Predsednik

         José Manuel BARROSO

      (1)  UL L 211, 14.8.2009, str. 36.

      PRILOGA

         „3.   Opredelitev tehničnih informacij, ki jih uporabniki omrežja potrebujejo za pridobitev dejanskega dostopa do omrežja, opredelitev vseh relevantnih točk v zvezi z zahtevami po preglednosti, informacije, ki jih je treba objaviti za vse relevantne točke, in časovni razpored, po katerem se te informacije objavijo

         3.1   Opredelitev tehničnih informacij, ki jih uporabniki omrežja potrebujejo za pridobitev dejanskega dostopa do omrežja

         3.1.1   Oblika objave

                     1.

                     Operaterji prenosnih sistemov zagotovijo vse informacije iz odstavka 3.1.2 in odstavka 3.3(1) do 3.3(5), kot sledi:

                                 (a)

                                 na spletni strani, ki je dostopna javnosti, brezplačna in na kateri se ni treba registrirati ali kako drugače prijaviti pri operaterju prenosnega sistema;

                                 (b)

                                 redno/nepretrgano; pogostost je odvisna od sprememb, ki nastopijo, in trajanja storitve;

                                 (c)

                                 uporabniku prijazno;

                                 (d)

                                 na jasen, količinsko razviden, zlahka dostopen in nediskriminatoren način;

                                 (e)

                                 v prenosljivem formatu, ki omogoča kvantitativne analize;

                                 (f)

                                 v enotnih merskih enotah, pri čemer sta zlasti kWh (z referenčno temperaturo sežiga 298,15 K) enota za energijsko vsebnost, m3 (pri 273,15 K in 1,01325 bara) pa enota za prostornino. Zagotovi se stalen pretvorbeni faktor v energijsko vsebnost. Poleg zgoraj navedene oblike je možna tudi objava v drugih enotah;

                                 (g)

                                 v uradnem(-ih) jeziku(-ih) države članice in v angleščini.

                     2.

                     Operaterji prenosnih sistemov zagotovijo informacije o dejanskih spremembah glede vseh informacij iz odstavka 3.1.2 in odstavkov od 3.3(1) do 3.3(5) pravočasno in takoj, ko jih imajo na voljo.

               3.1.2   Vsebina objave

         Operaterji prenosnih sistemov v zvezi s svojimi omrežji in storitvami objavijo vsaj naslednje informacije:

                     (a)

                     podroben in celovit opis različnih ponujenih storitev in njihovih cen;

                     (b)

                     različne vrste pogodb o prenosu, ki so na voljo za te storitve;

                     (c)

                     kodeks omrežja in/ali običajne pogoje, ki določajo pravice in obveznosti vseh uporabnikov omrežja, vključno z:

                                 1.

                                 usklajenimi pogodbami o prenosu in drugimi ustreznimi dokumenti;

                                 2.

                                 če je to koristno za dostop do sistema, opredelitvijo parametrov kakovosti plina za vse relevantne točke, kot so določene v odstavku 3.2 te priloge, vključno z vsaj zgornjo kurilno vrednostjo ali Wobbejevim indeksom in odgovornostjo ali stroški pretvorbe za uporabnike omrežja, če plin ne bi ustrezal tem specifikacijam;

                                 3.

                                 če je to pomembno za dostop do sistema, informacijami o zahtevah glede tlaka plina za vse relevantne točke;

                                 4.

                                 postopkom v primeru prekinitve prekinljive zmogljivosti, vključno s časovnim potekom, obsegom in razvrstitvijo posameznih prekinitev (npr. sorazmerno ali po načelu ‚kdor se prvi priključi, se zadnji prekine‘);

                     (d)

                     usklajene postopke, ki se izvedejo pri uporabi prenosnega sistema, vključno z opredelitvijo ključnih pojmov;

                     (e)

                     določbe o dodeljevanju zmogljivosti, upravljanju prezasedenosti in postopkih za preprečevanje kopičenja zmogljivosti in njihove ponovne uporabe;

                     (f)

                     pravila, ki se uporabljajo za trgovanje z zmogljivostjo na sekundarnem trgu v odnosu do operaterjev prenosnih sistemov;

                     (g)

                     pravila o izravnavi in metodologiji za izračunavanje stroškov izravnave;

                     (h)

                     po potrebi raven fleksibilnosti in dopustne meje odstopanja, vključene v prenosne in druge storitve brez posebnega zaračunavanja, ter vsakršno dodatno ponujeno fleksibilnost in pripadajoče cene;

                     (i)

                     podroben opis plinskega sistema operaterja prenosnega sistema z navedbo vseh relevantnih povezovalnih točk, kot so opredeljene v odstavku 3.2 te priloge, ter imena operaterjev medsebojno povezanih sistemov ali obratov.

                     (j)

                     pravila za priključitev na sistem, ki ga upravlja operater prenosnega sistema;

                     (k)

                     informacije o mehanizmih za ravnanje v sili, kot so ukrepi, ki lahko privedejo do odklopa skupin odjemalcev, in druga splošna pravila glede odgovornosti, ki se uporabljajo za operaterja prenosnega sistema, če je operater prenosnega sistema za to odgovoren;

                     (l)

                     vse postopke, za katere se dogovorijo operaterji prenosnih sistemov, na povezovalnih točkah, ki so bistvene za dostop uporabnikov omrežja do zadevnih prenosnih omrežij, zlasti tiste, ki se nanašajo na interoperabilnost omrežja, dogovorjene postopke za napovedovanje in postopke usklajevanja ter druge dogovorjene postopke za oblikovanje določb v zvezi z dodeljevanji pretoka plina in izravnavanjem odstopanj, vključno z uporabljenimi metodami;

                     (m)

                     operaterji prenosnih sistemov objavijo podroben in izčrpen opis metodologije in postopka, vključno z informacijami o uporabljenih parametrih in ključnih predpostavkah, ki se uporabljajo za izračunavanje tehnične zmogljivosti.

               3.2   Opredelitev vseh relevantnih točk v zvezi z zahtevami po preglednosti

                     1.

                     Relevantne točke vključujejo vsaj:

                                 (a)

                                 vse vstopne in izstopne točke v prenosno omrežje in iz njega, ki ga upravlja operater prenosnega sistema, z izjemo izstopnih točk, povezanih z enim samim končnim odjemalcem, in z izjemo vstopnih točk, neposredno povezanih s proizvodno zmogljivostjo enega samega proizvajalca, ki se nahaja v EU;

                                 (b)

                                 vse vstopne in izstopne točke, ki povezujejo izravnalna območja operaterjev prenosnih sistemov;

                                 (c)

                                 vse točke, ki povezujejo omrežje operaterja prenosnega sistema s terminalom UZP, fizičnimi plinskimi vozlišči ter skladiščnimi in proizvodnimi zmogljivostmi, razen če so te proizvodne zmogljivosti izvzete pod točko (a);

                                 (d)

                                 vse točke, ki povezujejo omrežje določenega operaterja prenosnega sistema z infrastrukturo, ki je potrebna za zagotavljanje sistemskih storitev, kakor so opredeljene s členom 2(14) Direktive 2009/73/ES.

                     2.

                     Informacije za posamezne končne odjemalce in za proizvodne zmogljivosti, ki niso zajete v opredelitvi relevantnih točk, kot je podana v točki 3.2.1(a), se objavijo v zbirni obliki vsaj za vsako izravnalno območje. Ta združitev posameznih končnih odjemalcev in proizvodnih zmogljivosti, ki so izključene iz opredelitve zadevnih točk v členu 3.2.1(a), se za namene uporabe te priloge šteje kot ena relevantna točka.

                     3.

                     Kadar točke med dvema ali več operaterji prenosnih sistemov upravljajo zgolj zadevni operaterji, brez pogodbene ali operativne vključitve uporabnikov omrežij, ali kadar točke povezujejo prenosni sistem z distribucijskim sistemom in na teh točkah ni pogodbene prezasedenosti, so operaterji prenosnih sistemov oproščeni obveznosti objavljanja zahtev iz odstavka 3.3 te priloge. Nacionalni regulativni organ lahko od operaterjev prenosnih sistemov zahteva, da objavijo zahteve iz odstavka 3.3 te priloge za skupine ali vse izvzete točke. Če ima operater prenosnega sistema na voljo informacije, se slednje v takem primeru objavijo v zbirni obliki in na smiselni ravni vsaj za posamezno izravnalno območje. Ta združitev posameznih točk se za namene uporabe te priloge šteje kot ena relevantna točka.

               3.3   Informacije, ki jih je treba objaviti za vse relevantne točke, in časovni razpored, po katerem se te informacije objavijo

                     1.

                     Operaterji prenosnih sistemov na vseh relevantnih točkah objavijo informacije, kot so naštete v odstavkih od (a) do (g), za vse storitve in sistemske storitve, ki jih zagotavljajo (zlasti z informacijami o mešanju, balastiranju in pretvorbi). Te informacije se objavljajo v številčni obliki za urno ali dnevno obdobje, kar ustreza najmanjšemu referenčnemu obdobju za zakup zmogljivosti in (popravljene) napovedi in najmanjšemu obračunskemu obdobju, za katero se obračunajo odstopanja. Če se najmanjše referenčno obdobje razlikuje od dnevnega obdobja, se informacije, ki so naštete v odstavkih od (a) do (g), podajo tudi za dnevno obdobje. Te informacije in posodobitve se objavijo, takoj ko so na voljo operaterju sistema (‚skoraj v realnem času‘).

                                 (a)

                                 tehnična zmogljivost za pretoke v obeh smereh;

                                 (b)

                                 skupna pogodbena zagotovljena in prekinljiva zmogljivost v obeh smereh;

                                 (c)

                                 napovedi in popravljene napovedi v obeh smereh;

                                 (d)

                                 razpoložljiva zagotovljena in prekinljiva zmogljivost v obeh smereh;

                                 (e)

                                 dejanski fizični pretoki;

                                 (f)

                                 načrtovana in dejanska prekinitev prekinljive zmogljivosti;

                                 (g)

                                 načrtovane in nenačrtovane prekinitve zagotovljenih storitev ter informacije o ponovni vzpostavitvi zagotovljenih storitev (med drugim vzdrževanje sistema in predvideno trajanje vsake prekinitve zaradi vzdrževanja). Načrtovane prekinitve se objavijo vsaj 42 dni vnaprej.

                     2.

                     Na vseh relevantnih točkah se informacije iz odstavka 3.3(1)(a), (b) in (d) objavijo za obdobje vsaj 18 mesecev vnaprej.

                     3.

                     Na vseh relevantnih točkah operaterji prenosnih sistemov objavljajo pretekle informacije v zvezi z zahtevami odstavka 3.3(1)(a)–(g) za obdobje preteklih pet let nepretrgano.

                     4.

                     Operaterji prenosnih sistemov vsakodnevno objavljajo izmerjene zgornje kurilne vrednosti ali Wobbejev indeks na vseh relevantnih točkah. Predhodne številke se objavijo najkasneje tri dni po zadevnem dnevu dobave plina. Končne številke se objavijo v treh mesecih po koncu zadevnega meseca.

                     5.

                     Operaterji prenosnih sistemov za vse relevantne točke objavijo razpoložljive zmogljivosti, zakupljene in tehnične zmogljivosti, in sicer po letnih za vsa leta, ko je pogodbeno zakupljena zmogljivost z dodatnim enim letom ter še za vsaj naslednjih 10 let. Te informacije se posodobijo vsaj vsak mesec ali pogosteje, če so na voljo nove informacije. Iz objave je razvidno obdobje, za katero se zmogljivost ponuja na trgu.

               3.4   Informacije, ki jih je treba objaviti v zvezi s prenosnim omrežjem, in časovni razpored, po katerem se te informacije objavijo

                     1.

                     Operaterji prenosnih sistemov zagotovijo vsakodnevno objavo in posodobitev skupnih količin ponujenih in pogodbenih zmogljivostih na sekundarnem trgu (to je prodaja enega uporabnika omrežja drugemu uporabniku omrežja), če ima operater prenosnega sistema na voljo to informacijo. Informacije vsebujejo naslednje specifikacije:

                                 (a)

                                 povezovalno točko, na kateri se prodaja zmogljivost;

                                 (b)

                                 vrsta zmogljivosti, tj. vstopna, izstopna, zagotovljena, prekinljiva;

                                 (c)

                                 količina in trajanje pravic za uporabo zmogljivosti;

                                 (d)

                                 vrsta prodaje, npr. prenos ali dodelitev;

                                 (e)

                                 skupno število trgovanj/prenosov;

                                 (f)

                                 vsi drugi pogoji, s katerimi je seznanjen operater prenosnega sistema in so navedeni v odstavku 3.3.

                           Če take informacije zagotovi tretja stran, so operaterji prenosnih sistemov oproščeni te določbe.

                     2.

                     Operaterji prenosnih sistemov objavijo usklajene pogoje, po katerih bodo sprejeli prenose zmogljivosti (npr. prenosi in dodelitve). Ti pogoji morajo vsebovati vsaj:

                                 (a)

                                 opis standardiziranih proizvodov, ki jih je mogoče prodati na sekundarnem trgu;

                                 (b)

                                 čas, potreben za izvedbo/sprejemanje/registracijo sekundarnih trgovanj; če pride do zamude, je treba objaviti razloge zanjo;

                                 (c)

                                 obvestilo prodajalca ali tretje strani v smislu točke 3.4(1) operaterju prenosnega sistema o imenu prodajalca in kupca ter specifikacijah zmogljivosti, kot so navedene v točki 3.4(1).

                           Če take informacije zagotovi tretja stran, so operaterji prenosnih sistemov oproščeni te določbe.

                     3.

                     Vsak operater prenosnega sistema v zvezi s storitvami izravnavanja odstopanj v njegovem sistemu vsakemu uporabniku omrežja za vsako obdobje izravnavanja odstopanj zagotovi podatke o specifičnih predhodnih obsegih odstopanj in stroških za posameznega uporabnika omrežja, in sicer najpozneje en mesec po koncu obdobja izravnave odstopanj. Končni podatki v zvezi z odjemalci, ki se sporočijo v skladu s standardnimi profili obremenitve, se lahko zagotovijo do 14 mesecev kasneje. Če take informacije zagotovi tretja stran, so operaterji prenosnih sistemov oproščeni te določbe. Pri zagotavljanju teh informacij se spoštuje zaupnost tržno občutljivih informacij.

                     4.

                     Kadar se tretjim strankam omogoči dostop do fleksibilnih storitev, izven dopustnih vrednosti, operaterji prenosnih sistemov objavljajo dnevne napovedi o največji fleksibilnosti en dan vnaprej, stopnji rezervacij fleksibilnosti in razpoložljivi fleksibilnosti na trgu za naslednji obračunski dan. Operater prenosnega sistema obenem objavi naknadne informacije o skupni uporabi vsake fleksibilne storitve ob koncu vsakega obračunskega dne. Če je nacionalni regulativni organ prepričan, da bi taka informacija lahko omogočila zlorabe s strani uporabnikov omrežja, lahko odloči, da operaterja prenosnega sistema oprosti te obveznosti.

                     5.

                     Operaterji prenosnih sistemov za vsako izravnalno območje objavijo količino plina v prenosnem omrežju na začetku vsakega obračunskega dne ter napoved količine plina v prenosnem omrežju ob koncu vsakega obračunskega dne. Napoved količine plina ob koncu obračunskega dne se posodablja vsako uro skozi ves obračunski dan. Če se stroški odstopanj obračunavajo vsako uro, operater prenosnega sistema vsako uro objavi količino plina v prenosnem omrežju. Namesto tega lahko operaterji prenosnih sistemov za vsako izravnalno območje objavijo stanje izravnave skupnih odstopanj vseh uporabnikov na začetku vsakega izravnalnega obdobja ter napovedano skupno stanje izravnave odstopanj ob koncu vsakega obračunskega dne. Če je nacionalni regulativni organ prepričan, da bi uporabniki omrežij lahko take informacije zlorabili, se lahko odloči, da operaterja prenosnega sistema oprosti te obveznosti.

                     6.

                     Operaterji prenosnih sistemov zagotovijo uporabniku prijazne instrumente za izračunavanje tarif.

                     7.

                     Operaterji prenosnih sistemov vsaj pet let vodijo redno evidenco o vseh pogodbah o zmogljivostih in vseh drugih potrebnih informacijah v zvezi z izračunavanjem in zagotavljanjem dostopa do razpoložljivih zmogljivosti, zlasti o posameznih napovedih in prekinitvah, tako da bodo na voljo ustreznim nacionalnim organom. Operaterji prenosnih sistemov morajo vsaj 5 let hraniti dokumentacijo o vseh ustreznih informacijah iz točke 3.3(4) in (5) in jih morajo na zahtevo predložiti regulativnemu organu. Obe stranki spoštujeta poslovno tajnost.“


title: Sklep Sveta 2004/795/SZVP z dne 22. novembra 2004 o podaljšanju mandata vodje Misije Evropske unije za nadzor (EUMM)

text:
               25.11.2004

               SL

               Uradni list Evropske unije

               L 349/56

      SKLEP SVETA 2004/795/SZVP
   z dne 22. novembra 2004
   o podaljšanju mandata vodje Misije Evropske unije za nadzor (EUMM)
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 23(2) Pogodbe,
   ob upoštevanju Skupnega ukrepa Sveta 2002/921/SZVP z dne 26. novembra 2002 o podaljšanju mandata Misije Evropske unije za nadzor (1) in zlasti člena 5(1) Skupnega ukrepa,
   ob upoštevanju naslednjega:

               (1)

               Svet je dne 5. decembra 2003 sprejel Sklep 2003/853/SZVP (2) o podaljšanju mandata ge. Maryse DAVIET kot vodje Misije Evropske unije za nadzor (EUMM). Ta sklep preneha veljati 31. decembra 2004.

               (2)

               Svet je dne 22. novembra 2004 sprejel Skupni ukrep 2004/794/SZVP o podaljšanju Skupnega ukrepa 2002/921/SZVP o podaljšanju mandata Misije Evropske unije za nadzor (EUMM) (3).

               (3)

               Mandat vodje misije EUMM je zato treba tudi podaljšati –

         SKLENIL:
   Člen 1
   Mandat ge. Maryse Daviet kot vodje Misije Evropske unije za nadzor se podaljša.
   Člen 2
   Ta sklep začne učinkovati z dnem sprejetja.
   Uporablja se do 31. decembra 2005.
   Člen 3
   Ta sklep se objavi v Uradnem listu Evropske unije.

      V Bruslju, 22. novembra 2004

            Za Svet

            Predsednik

         B. R. BOT

      (1)  UL L 321, 26.11.2002, str. 51. Skupni ukrep, kakor je bil spremenjen s Skupnim ukrepom 2003/852/SZVP (UL L 322, 9.12.2003, str. 31).

      (2)  UL L 322, 9.12.2003, str. 32.

      (3)  Glej stran 55 tega uradnega lista.


title: Sklep Stalnega odbora držav Efte št. 6/2010/SC z dne 9. decembra 2010 o razširitvi nalog Urada za finančni mehanizem EGP in norveški finančni mehanizem

text:
               24.3.2011

               SL

               Uradni list Evropske unije

               L 78/58

         SKLEP STALNEGA ODBORA DRŽAV EFTE
   št. 6/2010/SC
   z dne 9. decembra 2010
   o razširitvi nalog Urada za finančni mehanizem EGP in norveški finančni mehanizem
   STALNI ODBOR DRŽAV EFTE JE –
   ob upoštevanju Sporazuma o Evropskem gospodarskem prostoru, kakor je bil prilagojen s Protokolom o prilagoditvi Sporazuma o Evropskem gospodarskem prostoru (v nadaljnjem besedilu: Sporazum EGP),
   ob upoštevanju Sklepa Stalnega odbora držav Efte št. 1/2004/SC z dne 5. februarja 2004 o ustanovitvi Urada za finančni mehanizem EGP in norveški finančni mehanizem,
   ob upoštevanju Sporazuma med Evropsko unijo, Islandijo, Kneževino Lihtenštajn in Kraljevino Norveško o finančnem mehanizmu EGP za obdobje 2009–2014,
   ob upoštevanju Protokola 38b o finančnem mehanizmu EGP, ki je bil vključen v Sporazum EGP z zgoraj navedenim sporazumom med Evropsko unijo, Islandijo, Kneževino Lihtenštajn in Kraljevino Norveško o finančnem mehanizmu EGP za obdobje 2009–2014,
   ob upoštevanju Sporazuma med Kraljevino Norveško in Evropsko unijo o norveškem finančnem mehanizmu za obdobje 2009–2014,
   ob upoštevanju, da prvi odstavek člena 1 Sklepa Stalnega odbora držav Efte št. 1/2004/SC pooblašča le Urad za finančni mehanizem EGP in norveški finančni mehanizem za upravljanje finančnih mehanizmov za obdobje 2004–2009,
   ob upoštevanju, da je potreben sekretariat za vodenje finančnega mehanizma EGP in norveškega finančnega mehanizma za obdobje 2009–2014 –
   SKLENIL:
   Člen 1
   1.   Urad za finančni mehanizem EGP in norveški finančni mehanizem, ki je bil ustanovljen s Sklepom Stalnega odbora držav Efte 1/2004/SC, je dodatno odgovoren za opravljanje nalog sekretariata pri upravljanju finančnega mehanizma EGP za obdobje 2009–2014 in norveškega finančnega mehanizma za obdobje 2009–2014.
   2.   O finančnem mehanizmu EGP za obdobje 2009–2014 Urad poroča odboru za finančni mehanizem EGP.
   3.   O norveškem finančnem mehanizmu za obdobju 2009–2014 pa Urad poroča norveškemu Ministrstvu za zunanje zadeve.
   Člen 2
   Ta sklep začne veljati na dan začetka veljavnosti ali začasne uporabe pravnega akta o finančnem mehanizmu EGP za obdobje 2009–2014.
   Člen 3
   Ta sklep se objavi v sklopu EGP Uradnega lista Evropske unije in v Dopolnilu EGP k Uradnemu listu Evropske unije.

      V Bruslju, 9. decembra 2010

            Za Stalni odbor

            Predsednik

         Stefán Haukur JÓHANNESSON

            Generalni sekretar

         Kåre BRYN


title: Sklep Evropskega parlamenta (EU) 2016/1543 z dne 28. aprila 2016 o razrešnici glede izvrševanja proračuna Agencije Evropske unije za varnost omrežij in informacij za proračunsko leto 2014

text:
               14.9.2016

               SL

               Uradni list Evropske unije

               L 246/302

         SKLEP EVROPSKEGA PARLAMENTA (EU) 2016/1543
   z dne 28. aprila 2016
   o razrešnici glede izvrševanja proračuna Agencije Evropske unije za varnost omrežij in informacij za proračunsko leto 2014
   EVROPSKI PARLAMENT,

               —

               ob upoštevanju končnega zaključnega računa Agencije Evropske unije za varnost omrežij in informacij za proračunsko leto 2014,

               —

               ob upoštevanju poročila Računskega sodišča o zaključnem računu Agencije Evropske unije za varnost omrežij in informacij za proračunsko leto 2014 z odgovorom agencije (1),

               —

               ob upoštevanju izjave o zanesljivosti (2) računovodskih izkazov ter zakonitosti in pravilnosti z njimi povezanih transakcij, ki jo je za proračunsko leto 2014 v skladu s členom 287 Pogodbe o delovanju Evropske unije pripravilo Računsko sodišče,

               —

               ob upoštevanju priporočila Sveta z dne 12. februarja 2016 o podelitvi razrešnice agenciji glede izvrševanja proračuna za proračunsko leto 2014 (05584/2016 – C8-0076/2016),

               —

               ob upoštevanju člena 319 Pogodbe o delovanju Evropske unije,

               —

               ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (3), zlasti člena 208,

               —

               ob upoštevanju Uredbe (EU) št. 526/2013 Evropskega parlamenta in Sveta z dne 21. maja 2013 o agenciji Evropske unije za varnost omrežij in informacij (ENISA) in razveljavitvi Uredbe (ES) št. 460/2004 (4), zlasti člena 21,

               —

               ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi za splošni proračun Evropskih skupnosti (5),

               —

               ob upoštevanju Delegirane uredbe Komisije (EU) št. 1271/2013 z dne 30. septembra 2013 o okvirni finančni uredbi za organe iz člena 208 Uredbe (EU, Euratom) št. 966/2012 Evropskega parlamenta in Sveta (6), zlasti člena 108,

               —

               ob upoštevanju člena 94 in Priloge V Poslovnika,

               —

               ob upoštevanju poročila Odbora za proračunski nadzor (A8-0098/2016),

               1.

               podeli razrešnico izvršnemu direktorju Agencije Evropske unije za varnost omrežij in informacij glede izvrševanja proračuna agencije za proračunsko leto 2014;

               2.

               navaja svoje pripombe v spodnji resoluciji;

               3.

               naroči svojemu predsedniku, naj ta sklep in resolucijo, ki je del sklepa, posreduje izvršnemu direktorju Agencije Evropske unije za varnost omrežij in informacij, Svetu, Komisiji in Računskemu sodišču in poskrbi za objavo v Uradnem listu Evropske unije (serija L).

            Predsednik

         Martin SCHULZ

            Generalni sekretar

         Klaus WELLE

      (1)  UL C 409, 9.12.2015, str. 223.

      (2)  Glej opombo 1.

      (3)  UL L 298, 26.10.2012, str. 1.

      (4)  UL L 165, 18.6.2013, str. 41.

      (5)  UL L 357, 31.12.2002, str. 72.

      (6)  UL L 328, 7.12.2013, str. 42.